text:
BAFSA BA A BOTŠIŠA
Nka Dira Eng ge Eba ke Welwa ke Dilo tše Bohloko?
Dilo tše bohloko di ka diragalela batho ka moka. Beibele e re: “Yo a nago le lebelo ga a thope sefoka lebelong, ba matla ga ba fenye ntweng ...; ka gobane nako le ditiragalo tšeo di sa letelwago di ba wela ka moka.” (Mmoledi 9:11) Se se bolelwago ke temana ye se akaretša le bafsa bao ba ilego ba welwa ke dilo tše bohloko. Ba ile ba lebeletšana bjang le maemo a? Ela hloko mehlala ye e mebedi.
REBEKAH
Batswadi ba ka ba ile ba hlalana ge ke e na le mengwaga e 14.
Ke be ke ipotša gore ga go kgonege gore batswadi ba ka ba hlalane, ke re tate o fo ba a hloka nakonyana. O rata mma—go re’ng a ka nyaka go mo tlogela? Go re’ng a ka nyaka go ntlogela?
Go be go se bonolo gore ke bolele le batho ba bangwe ka mathata a ka. Ke be ke sa nyake le go nagana ka wona. Ke be ke befetšwe, le ge ka nako yeo ke be ke sa lemoge seo. Ke ila ka thoma go belaela kudu e bile ke sa kgone go robala.
Ge ke be ke e na le mengwaga e 19, mma o ile a bolawa ke kankere. E be le mogwera wa ka wa paale.
Ke be ke re kgane go hlalana ga batswadi baka ke dinyane, eupša lehu la mma lona le ile la nkweša bohloko le go feta. Ga ke kgone go lebala se. Go hlokofalelwa ke mma ile ya ba tlhobaboroko gomme ka thoma go belaela kudu.
Ka nako yeo, ke ile ka thušwa ke dilo tše sego kae. Ka mohlala, Diema 18:1 e re eletša gore re se ipee lekatana, ka gona ke leka go latela keletšo ye.
Ka ge ke le Hlatse ya Jehofa, ke leka go bala dipuku le dipukwana tša rena tše di kgothatšago tšeo di theilwego Beibeleng. E nngwe ya tšona yeo e ilego ya nthuša nakong ya ge batswadi ba ka ba hlalana ke puku ya Dipotšišo tša Bafsa le Dikarabo tše Šomago. Ka go kgethega, ke gopola ke bala kgaolo e nngwe ka go Bolumo 2 ya puku ye yeo e bego e ena le sehlogo se rego: “Na Nka Thaba ka Lapeng la Motswadi o Tee?”
Lengwalo leo ke le ratago kudu ge ke lebeletšane le go belaela kudu ke Mateo 6:25-34. Temaneng ya 27, Jesu o ile a botšiša gore: “Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?”
Dilo tše mpe di diragalela batho ka moka, eupša ke ile ka ithuta go mma gore tsela yeo re lebeletšanago le mathata a rena ka yona e bohlokwa. O bile le mathata a mantši kudu, go hlalwa le go swara ke bolwetši bjo bo bolayago, eupša gare ga tše ka moka o ile ba le pono e botse ka dilo gomme tumelo ya gagwe go Modimo e ile ya dula e tiile go fihla mafelelong. Nka se lebale dilo tšeo a nthutilego tšona ka Jehofa.
Seo o ka naganago ka sona: Go bala Beibele, dipuku le dipukwana tšeo di theilwego Beibeleng go ka go thuša bjang ge o wetšwe ke dilo tše bohloko?—Psalme 94:19.
CORDELL
Ge ke be ke e na le mengwaga e 17, tate o ile a hlokofala ke mo lebeletše. Lehu la gagwe e bile tahlegelo e kgolo. Ke be ke kwele bohloko kudu.
Ke be ke ipotša gore ga se a hlokofala, ke re ga se tate yo a khupeditšwego ka mašela. Ke nagana gore: O tla tsoga gosasa. Ke be ke nyamile mooko e bile ke lahlegile.
Nna le lapa lešo re Dihlatse tša Jehofa, gomme phuthego ya gešo e be e tloga e le mothopo wa thušo ka morago ga lehu la tate. Ba be ba re nee dijo, ba bangwe ba be ba ithaopela go tlo dula le rena e bile ba re thekga ka dinako tšohle. Ruri thekgo ya bona e tloga e mpontšhitše gore Dihlatse tša Jehofa ke Bakriste ba kgonthe.—Johane 13:35.
Lengwalo leo le nkgothaditšego kudu ke 2 Bakorinthe 4:17, 18. Le re: “Gobane le ge tlaišego e le ya nakwana gomme e le bohwefo, e re tšweleletša letago le legolo kudu gomme ke la ka mo go sa felego; ge re dutše re iša mahlo a rena dilong tše di sa bonwego, e sego dilong tše di bonwago. Gobane dilo tše di bonwago ke tša nakwana, eupša dilo tše di sa bonwego ke tša ka mo go sa felego.”
Karolo ya mafelelo ya temana ye e bile matla kudu go nna. Go tlaišega ga tate e bile ga nakwana, eupša seo Modimo a re holofetšago sona ka bokamoso ke bophelo bjo bo sa felego. Lehu la tate le nneile sebaka sa gore ke naganišiše kamoo ke phelago ka gona le go beakanya dipakane tša ka bophelong.
Seo o ka naganago ka sona: Dilo tše bohloko tšeo di re welago di ka re thuša bjang go lebeledišiša dipakane tša rena bophelong?—1 Johane 2:17.
Ithute ka mo go oketšegilego
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.


c: text/html

text:
Kgaolo 63: Kgoši Solomone yo Bohlale
SOLOMONE e be e le mofsa ge a eba kgoši. O be a rata Jehofa e bile a latela keletšo e botse yeo Dafida tatagwe a bego a mo neile yona. Jehofa o be a kgahlišwa ke Solomone moo bošegong bjo bongwe a ilego a bolela le yena torong a re: ‘Solomone, ke eng seo o ka ratago ke go nea sona?’
Solomone a re: ‘Jehofa Modimo wa ka, ke yo monyenyane kudu e bile ga ke tsebe go buša. Ka gona nnee bohlale gore ke kgone go buša setšhaba sa gago gabotse.’
Jehofa o ile a kgahlišwa ke seo Solomone a se kgopetšego. A re go yena: ‘Ka ge o kgopetše bohlale e sego bophelo bjo botelele goba mahumo, ke tla go nea bohlale bjo bo fetago bja motho le ge e le ofe yo a kilego a ba gona. Le gona ke tla go nea le tšeo o sa kago wa di kgopela, e lego mahumo le letago.’
Ka moragonyana ga moo, gwa tla basadi ba babedi go Solomone ba na le bothata bjo bogolo. Yo mongwe wa bona a re: ‘Nna le mosadi yo re dula ka ntlong e tee. Ke belege ngwana wa mošemane gomme ka morago ga matšatši a mabedi le yena a belega ngwana wa mošemane. Ke moka bošegong bjo bongwe ngwana wa gagwe a hwa. Eupša ya re ge ke sa robetše, a bea ngwana wa gagwe yo a hwilego kgauswi le nna gomme a tšea ngwana wa ka. Ge ke tsoga gomme ke lebelela ngwana yo a hwilego, ka bona gore e be e se wa ka.’
Mosadi yola yo mongwe ge a ekwa se a re: ‘Aowa! Ngwana yo a phelago ke wa ka gomme yo a hwilego ke wa gagwe!’ Mosadi wa pele a re: ‘Aowa! Ngwana yo a hwilego ke wa gago gomme yo a phelago ke wa ka!’ Basadi bao ba ngangišana ka yona tsela yeo. Solomone o be a tla dira’ng?
O ile a laela gore a tlišetšwe tšhoša, ke moka ge e tlišitšwe a re: ‘Kgaolang ngwana yo a phelago a be diripa tše pedi, le nee mosadi yo mongwe seripa ke moka se sengwe le se nee yo mongwe.’
Mosadi yo e bego e le mmago ngwana yoo a re: ‘Aowa! Le se ke la mmolaya hle. Mo neeng mosadi yo.’ Eupša mosadi yoo yo mongwe a re: ‘Le se ke la mo nea le ge e le ofe wa rena; mo kgaoleng.’
Mafelelong Solomone a re: ‘Le se ke la bolaya ngwana yo! Mo neeng mosadi wa pele. Ke yena mmagwe.’ Solomone o tsebile se ka gobane yoo e bego e le mmago ngwana yoo, o be a mo rata kudu moo a bego a ikemišeditše go mo nea mosadi yo yo mongwe e le gore ngwana yoo a se ke a bolawa. Ge batho ba ekwa kamoo Solomone a rarolotšego bothata bjoo ka gona, ba thaba ka ge ba na le kgoši e bjalo e bohlale.
Nakong ya pušo ya Solomone, Modimo o ile a šegofatša batho ka go dira gore mmu o tšweletše korong e ntši, mabele, diterebe, mago le dijo tše dingwe. Batho ba be ba apara diaparo tše dibotse e bile ba dula ka dintlong tše dibotse. Go be go na le dilo tše dintši tše dibotse bakeng sa batho ka moka.
1 Dikgoši 3:3-28; 4:29-34.
Dipotšišo
- Ke’ng seo Jehofa a ilego a se botšiša Solomone, gomme o ile a araba bjang?
- Ka ge Jehofa a be a kgahlilwe ke seo Solomone a se kgopetšego, o ile a holofetša go mo nea eng?
- Ke bothata bofe bjo bogolo bjoo basadi ba ba babedi ba ilego ba bo tliša go Solomone?
- Bjalo ka ge o bona mo seswantšhong, Solomone o ile a rarolla bjang bothata bjo?
- Bophelo bo be bo le bjang nakong ya pušo ya Solomone, gona ka baka la’ng?
Dipotšišo tša tlaleletšo
- Bala 1 Dikgoši 3:3-28.
Ke’ng seo banna bao ba filwego boikarabelo ka mokgatlong wa Modimo lehono ba ka ithutago sona mantšung a tšwago pelong a Solomone ao a begilwego go 1 Dikgoši 3:7? (Ps. 119:105; Die. 3:5, 6)
Ke bjang seo Solomone a ilego a se kgopela e lego mohlala o mobotse wa dilo tša maleba tšeo re ka di rapelelago? (1 Dikg. 3:9, 11; Die. 30:8, 9; 1 Joh. 5:14)
Tsela yeo Solomone a ilego a rarolla bothata bja basadi ba ba babedi e re nea kgonthišetšo efe mabapi le pušo ya nakong e tlago ya Solomone yo Mogolo Jesu Kriste? (1 Dikg. 3:28; Jes. 9:6, 7; 11:2-4)
- Bala 1 Dikgoši 4:29-34.
Jehofa o ile a araba Solomone bjang ge a be a kgopela pelo yeo e kwago? (1 Dikg. 4:29)
Ka ge batho ba ile ba dira maiteko a go tla go Solomone go tlo kwa bohlale bja gagwe, re swanetše go ba le boemo bofe bja kgopolo ka go ithuta Lentšu la Modimo? (1 Dikg. 4:29, 34; Joh. 17:3; 2 Tim. 3:16)
Ithute ka mo go oketšegilego
Solomone o Dira Dilo ka Bohlale
Hwetša gore ke eng seo se sego gona seswantšhong se, thala godimo ga dikhutlo tše gomme o tsenye seswantšho se mebala.
Karata ya Beibele ya Solomone
Taonelouta karata ye ya Beibele gomme o ithute ka mo go oketšegilego ka Kgoši Solomone yo bohlale.

robotstxt: allowed

filter: keep


text:
Mokgatlo wa Watch Tower Bible and Tract Society ke Eng?
Mokgatlo wa Watch Tower Bible and Tract Society of Pennsylvania ke mokgatlo wo o sa dirego letseno woo o hlomilwego ka 1884 ka tlase ga melao ya Commonwealth of Pennsylvania, U.S.A. O dirišwa ke Dihlatse tša Jehofa bakeng sa go thekga modiro wa tšona wa lefase ka bophara, wo o akaretšago go gatiša Dibeibele, dipuku le dipukwana tšeo di theilwego Beibeleng.
Merero ya mokgatlo wo ke “go dira mediro ya bodumedi, go ruta le go thuša,” kudukudu ke “go bolela le go ruta ebangedi ya Mmušo wa Modimo ka taelo ya Kriste Jesu.” Bao ba hlankelago mokgatlong ba tla ka taletšo feela e sego ka gore motho o neela gakaakang. Ditho tša mokgatlo wo gotee le bahlahli ba wona ba thuša Sehlopha se Bušago sa Dihlatse tša Jehofa.
Mekgatlo ya Molao Yeo e Dirišwago
Ntle le mokgatlo wa Watch Tower Bible and Tract Society of Pennsylvania, Dihlatse tša Jehofa di diriša mekgatlo ya molao e mentši dinageng tše fapafapanego. E mengwe ya mekgatlo ye e akaretša “Watch Tower,” “Watchtower,” goba tsela e nngwe yeo maina a dirišwago ka yona.
Mekgatlo ye ya molao e re thušitše go phetha dilo tše dintši ga e sa le e hlongwa, bjalo ka:
Go ngwala le go gatiša. Re šetše re gatišitše Dibeibele tše dimilione tše 220 gotee le dipuku le dipukwana tšeo di theilwego Beibeleng tše dibilione tše 40, ka maleme a fetago 700. Wepesaete ya jw.org e dira gore batho ba kgone go bala Beibele inthaneteng mahala ka maleme a fetago a 120 le go hwetša dikarabo tša dipotšišo tša Beibele tše bjalo ka “Mmušo wa Modimo ke Eng?”
Go ruta. Re swara dikolo tša go fapafapana tša go ithuta Beibele. Ka mohlala go tloga ka 1943, Dihlatse tša Jehofa tše fetago 8 000 di ile tša holwa ke tlwaetšo ya Sekolo sa Beibele sa Watchtower sa Gilead, seo se di thušitšego go hlankela e le baromiwa goba go tšwetša pele le go matlafatša modiro wa rena wa lefase ka bophara. Beke e nngwe le e nngwe, batho ba dimilione go akaretša le bao e sego Dihlatse ba a rutwa dibokeng tša diphuthego tša rena. Re swara gape le diklase tša go ruta batho go bala le go ngwala le go gatiša puku yeo e rutago batho go bala le go ngwala ka maleme a 110.
Go thuša. Re ile ra nea batho bao ba wetšwego ke mathata dilo tšeo ba di hlokago—go sa šetšwe gore ba wetšwe ke dikotsi tšeo di bakwago ke batho go swana le nageng ya Rwanda nakong ya dipolao tša molokwanarite ka 1994 goba dikotsi tša tlhago go swana le tšhišinyego ya lefase ya 2010 nageng ya Haiti.
Le ge mekgatlo ye le mekgatlo ya molao yeo re e dirišago e fihleletše dilo tše dintši, modiro wa rena wa go bolela ka Beibele ga se wa ithekga ka mekgatlo ye. Mokriste yo mongwe le yo mongwe o na le boikarabelo bja go phethagatša thomo yeo re e neilwego ke Modimo ya go bolela le go ruta ditaba tše dibotse. (Mateo 24:14; 28:19, 20) Re dumela gore Modimo o thekga modiro wa rena le gore o tla tšwela pele a ‘godiša’—1 Bakorinthe 3:6, 7.
Ithute ka mo go oketšegilego
Kamoo Dikgatišo tša Dihlatse tša Jehofa di Ngwalwago le go Fetolelwa ka Gona
Re tšweletša dikgatišo ka maleme a ka godimo ga a 600. Ke ka baka la’ng re itapiša gakaakaa?
Lerato le re Tutueletša go Thuša ge go Tšwelela Kotsi
Dinageng tše dintši, Dihlatse tša Jehofa di a thuša ge go nyakega thušo.


text:
Na Jesu ke Modimo Ramatlaohle?
Karabo ya Beibele
Baganetši ba Jesu ba ile ba mo latofatša ka gore o itekanya le Modimo. (Johane 5:18; 10:30-33) Lega go le bjalo, Jesu le ka mohla ga se a ka a bolela gore o lekana le Modimo Ramatlaohle.
O ile a re: “Tate o mpheta ka bogolo.”—Johane 14:28.
Balatedi ba pele ba Jesu ba be ba sa mo tšee a lekana le Modimo Ramatlaohle.
Ka mohlala, moapostola Paulo o ngwadile gore ka morago ga gore Jesu a tsošwe bahung, Modimo ‘o ile a phagamišetša Jesu boemong bja godimo.’ Go molaleng gore Paulo o be a sa dumele gore Jesu e be e le Modimo Ramatlaohle. Ge nkabe Jesu e be e le Ramatlaohle, Modimo o be a ka mo phagamišetša bjang boemong bja godimo?—Bafilipi 2:9.
Ithute ka mo go oketšegilego
Ke ka Kwešišo Efe Lentšu e Bego e le “modimo”?
Re ka kwešiša bjang Johane 1:1?


text:
Go Thuša Barutwana go Atlega Kua Thailand
Go thoma ka December 2012, Dihlatse tša Jehofa di ile tša swara lesolo le le kgethegilego kua Thailand e le go thuša bana ba sekolo gore ba atlege sekolong. Dihlatse tša Jehofa tše 20 di ile tša etela dikolong tša Bangkok. Dihlatse tše di ile tša ba le seboka le balaodi ba sekolo se sengwe le se sengwe gomme ba nea barutiši le bana ba sekolo tokollo ya Phafoga! ya October 2012 (ya Seisemane) yeo e bego e na le sehlogo seo se rego “How to Succeed at School.”
Lesolo le le ile la atlega gomme Dihlatse di ile tša le katološa nageng ka moka. Ngwageng o latetšego le seripa di ile tša ya dikolong tše 830 tša hwetša barutwana le barutiši bao ba bego ba fagahletše go hwetša tokollo ye ya Phafoga! moo e lego gore e ile ya swanelwa go phrinthiwa gararo gore batho ka moka ba e hwetše. Lekgeng la pele go be go dirilwe dikgopelo tša dikopi tše ka bago 30 000 tša tokollo ye ya Phafoga! ya October 2012. Lega go le bjalo, sehlogo se se ile sa kgahla batho ba bantši moo go ilego gwa sepetšwa dikopi tše 650 000 tša makasine wo!
Balaodi ba sekolo le barutiši ba ile ba lemoga kapejana mohola wa Phafoga! ye. Morutiši yo mongwe o itše: “Makasine wo o tla thuša barutwana ba rena go ba le tswalano ya kgauswi le malapa a gabo tšona le go ipeela dipakane tša go šoma ka thata.” Dikolo tše dingwe di dirišitše makasine wo lenaneong la tšona la thuto. Tše dingwe di dirišitše makasine wo go tlwaetša barutwana go bala. Sekolong se sengwe, bana ba be ba laetšwe go ngwala ka makasine wo gomme bao ba hweditšego dimaraka tša godimo ba ile ba hwetša sefoka.
Morutwana yo mongwe o ile a leboga sehlogo se sengwe makasineng wo seo se rego “Winning the War Against Obesity in the Young.” O ile a hlalosa gore go nona kudu ke bothata bjo bo atago kudu le gore bagwera ba gagwe ga ba rate go boledišana le ba bangwe ka taba ye, ke leboga keletšo e kwešišegago le yeo go lego bonolo go e diriša.”
Batswadi le bona ba tloga ba leboga makasine wo. Mma yo mongwe o ile a leboga Dihlatse tšeo di bego di tlile legaeng la gagwe ka gore: “O na le dintlha tše holago tšeo di ka thušago morwedi wa ka go kaonefatša sekolong.”
Mna. Pichai Petratyotin, e lego mmoleledi wa Dihlatse tša Jehofa kua Thailand, o itše: “Mengwaga ye ka moka Phafoga! e be e dutše e bontšha gore bohlale bjo bo lego ka lentšung la Modimo ke bja bohlokwa. Dihlatse tša Jehofa di tšeela godimo kudu bohlokwa bja thuto, ka gona re be re thabišitšwe ke gore re kgonne go dira gore batho ka moka ba hwetše tokollo ye mahala.”
Ithute ka mo go oketšegilego
Nka Kgona Bjang go Dira Mošomo ka Moka wa Sekolo wa Gae?
Na o ikwa o na le mošomo o montši? O ka thušwa ke’ng?


text:
DINAGA LE BATHO
Go Etela Italy
ITALY ke naga ya dilo tše di fapafapanego—go tloga ka mabopo a menabo e metelele go fihla ka melokeloke ya dithaba tšeo di sa lekanego; go tloga ka selemo seo se fišago tšhiritšhiri ka borwa go fihla ka marega a tonyago kudu ka leboa. Gape ke naga ya dithabamollo, eupša ke dithabamollo tše sego kae feela—tše bjalo ka Stromboli le Thaba ya Etna—tšeo di thuthupago.
Italy ke e nngwe ya dinaga tše di nago le baagi ba bantši kudu kua Yuropa. E phatšitšwe ke batho ba ditšhaba tše dintši, tšeo di akaretšago Maaraba, Mabyzantium, Bagerika, Manorman le Bafenikia.
Naga yeo e humile ka matlotlo a histori le a tša bokgabo. Mašope a dinaga tša Gerika le Roma tša bogologolo goba meago ya Baroque le Renaissance e eme wa go bonagala ditoropong tše dintši tša Italy gotee le metseng ya gona. Diswantšho, dihlwadieme tša mmabole le methopo ya meetse di dirilwe ke borabokgabo ba bjalo ka Bernini, Michelangelo le Raphael.
Dijo di kgatha tema e bohlokwa bophelong bja letšatši le letšatši, gomme ditšo tše dintši di na le mokgwa wa tšona wa go apea. Gantši go jewa pasta pele, ke moka ya latelwa ke nama goba hlapi le merogo. Makhura a mohlware a dirišwa ka bontši, ka ge a tšweletšwa moo ka boati. Pizza le risotto ke dijo tše di tumilego tša Mataliana.
Mataliana a tsebja ka go ba a borutho, go amogela baeng le go ba le bogwera. Mataliana a rata go boledišana le batho ba bangwe, ka go re’alo go tlwaelegile go bona batho ba boledišana mafelong a bulegilego a batho bohle goba ba boledišana ba tletše bophelo ge ba le gare ba itshepelela ditsejaneng.
Baagi ba bantši ba Italy ba ipolela gore ba tsena kereke ya Roma Katholika, eupša ke ba sego kae bao ba yago kerekeng ka mehla. Go thwe tutuetšo ya kereke e šetše e fokola nywageng ya morago bjale, ka ge batho ka kakaretšo ba hlokomologa melao yeo e lego kgale e le gona ya mabapi le go ntšha mpa le tlhalo.
Dihlatse tša Jehofa di a ata kua Italy. Di tsebja ka go ruta Beibele ka ge e le karolo ya bodiredi bja tšona bja phatlalatša gotee le ka go phela ka ditekanyetšo tša yona. Go na le diphuthego tše ka godimo ga tše 3 000 tša Dihlatse tša Jehofa nageng ka moka, gomme tše dintši tša diphuthego tše di fihlelela batho bao ba sa bolelego Setaliana. Go nyakega ga gore batho bašele ba rutwe Beibele go bonagala tabeng ya gore nywageng e lesome yeo e sa tšwago go feta, palo ya batho bašele e ipoeleditše gararo kua Italy.
NA O BE O TSEBA?
Gaešita le ge Motse wa Vatican o le kua Roma, e bile naga yeo e ikemetšego ga e sa le go tloga ka 1929, gomme ka go re’alo baagi ba Italy ba o tšea e le naga e šele.


text:
INDONESIA
O be a Tšeela Dilo tša Moya Godimo
Thio Seng Bie
O BELEGWE KA 1906
O KOLOBEDITŠWE KA 1937
PEGO YA BOPHELO BJA GAGWE Ke mogolo yo a botegago yo a ilego a kgotlelela go tlaišwa ka baka la semorafo.—Pego ye e a anegwa ke morwedi wa gagwe Thio Sioe Nio.
KA May 1963 go ile gwa tsoga meferefere ya go lwantšhana le ma-China sehlakahlakeng ka moka sa Leboa la Java. Toropo yeo e ilego ya hlaselwa kudu e be e le Sukabumi, moo lapa lešo le bego le na le kgwebo ya dilori. Batho ba makgolo bao e bego eka ba a gafa—go akaretša le baagišani ba rena—ba ile ba šwahlela ka lapeng lešo. Re be re tšhogile kudu ge bahlolampherefere ba be ba senya le go tšea dithoto tša rena.
Ka morago ga gore bahlolampherefere bao ba sepele, baagišani ba bangwe ba rena ba ile ba tla go tlo re homotša. Tate o ile a dula le bona lebatong ka phaphošing ya bodulo. O ile a hwetša Beibele ya gagwe e kgolo ya Sesunda gare ga dilo tšeo di bego di sentšwe. O ile a e bula gomme a laetša baagišani ba rena gore mathata ka moka ao a re welago go boletšwe ka ona e sa le pele ka Beibeleng. Ke moka a ba hlalosetša le ka kholofelo e kgahlišago ya Mmušo wa Modimo.
Tate ga se a ka a dula a swaregile ka go kgoboketša mahumo a lefase. Ka mehla o be a re gopotša gore: “Dilo tša moya di swanetše go tla pele bophelong!” Mohlala wa tate wa go fišegela dilo tša moya o dirile gore mma, bana bešo ba bahlano, rakgolo wa ka wa mengwaga e 90 le ba leloko ba bantši gotee le baagišani ba amogele therešo.
Ithute ka mo go oketšegilego
Ke Eng Seo Beibele e se Bolelago ka Kgethollo ya Semorafo?
Na merafo ka moka e a lekana? Na kgethollo ya semorafo e tla ka ya fela?


text:
TABA YA LETLAKALA LA KA NTLE | NA BEIBELE E BOHLOKWA LEHONO?
Ditekanyetšo tšeo ka Mehla di Šomago go Batho Bohle—Boitshwaro
MOLAO WA MOTHEO WA BEIBELE: “Setlaela se ntšha bogale bja sona ka moka, eupša yo bohlale o thekga ditho go fihla mafelelong.”—Diema 29:11.
“Ruri ke kwa eka ke phonyokgile lehu!”
MEHOLA: Ge go ka thwe o ngwale mehola ya go ba le boitshwaro, go tla nyakega gore o be le matlakala a mantši! Go ba gona, seka se se dira gore re phele gabotse mmeleng. Beibele e re: “Pelo e thabilego e phediša mmele.” Gape e bolela gore: “Pelo e thabilego e etša sehlare se se fodišago.” (Diema 14:30; 17:22) Ka mo go fapanego, dinyakišišo di bontšha gore batho bao ba dulago ba galefile le go ba le lehloyo ba ipea kotsing ya go swarwa ke malwetši, kudukudu bolwetši bja pelo. Ke therešo gore mehola ya go ba le boitshwaro e feta kgole go phela gabotse mmeleng.
Cassius, yoo ga bjale a lego nywageng ya gagwe ya bo-30 o gopola ka gore: “Ke be ke rata dingangišano e bile ke le sefelapelwana, gomme gantši ke thoma dintwa. Ke be ke sa itlhomphe gakaalo. Eupša tše ka moka di ile tša fela ge ke thoma go diriša melao ya motheo ya Beibele. Ke ithutile go laola kgalefo ya ka le go hlagolela boikokobetšo gotee le moya wa go lebalela. Ge nkabe ke sa dira bjalo, mohlomongwe nkabe ke le kgolegong. Ruri ke kwa eka ke phonyokgile lehu!”
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
Ditekanyetšo tša Boitshwaro Tšeo di Humišago e le ka Kgonthe
Kgopolo e tlwaelegilego ke ya gore, ‘Ge e ba o nagana gore selo se itšego se lokile, se dire. Latela pelo ya gago.’ Na ke gabohlale go nagana ka tsela ye? Bona kamoo Beibele e neago ditekanyetšo tšeo o ka di botago.


text:
KGAOLO 80
Modiši yo Boleta le Mašaka a Dinku
JESU O BOLELA KA MODIŠI YO BOLETA LE KA MAŠAKA A DINKU
Ge Jesu a le gare a ruta kua Judea, bjale o diriša seswantšho sa dilo tšeo batheetši ba gagwe ba kgonago go di bona, e lego dinku le mašaka a dinku. Eupša o bolela a diriša seswantšho. Bajuda ba ka ba ba gopola mantšu a Dafida a rego: “Jehofa ke Modiši wa ka. Nka se hloke selo. O nkhutamiša mafulong a matala.” (Psalme 23:1, 2) Ka go psalme e nngwe, Dafide o ile a laletša setšhaba a re: “A re khunameng pele ga Jehofa Modiri wa rena. Gobane ke yena Modimo wa rena, gomme rena re batho ba mafulo a gagwe.” (Psalme 95:6, 7) Ee, Baisiraele ka tlase ga Molao e be e le kgale ba swantšhwa le mohlape wa dinku.
“Dinku” tše di be di le “lešakeng la dinku” ka kgopolo ya gore di be di belegetšwe ka tlase ga kgwerano ya Molao wa Moshe. Molao o be o šoma e le legora, o arola batho mekgweng e šilafatšago ya batho bao ba bego ba se ka tlase ga thulaganyo ye. Lega go le bjalo, Baisiraele ba bangwe ba be ba swara mohlape wa Modimo gampe. Jesu o re: “Ruriruri ke re go lena: Yo a sa tsenego ka lešakeng la dinku ka mojako eupša a namelela lefelong le lengwe, yoo ke lehodu le mohudi. Eupša yo a tsenago ka mojako ke modiši wa dinku.”—Johane 10:1, 2.
Batho ba ka nagana ka batho bao ba bego ba ipolela e le bona Mesia, goba Kriste. Bona ba swana le mahodu le bahudi. Batho ga se ba swanela go latela baikgakanyi ba bjalo. Go e na le moo, ba swanetše go latela “modiši wa dinku” yoo Jesu a bolelago ka yena, ge a re:
“Moletamojako o a mmulela gomme dinku di theetša lentšu la gagwe e bile o bitša dinku tša gagwe ka maina le go di eta pele ge di etšwa. Ge a ntšhitše tša gagwe ka moka, o di eta pele gomme dinku tša mo latela gobane di tseba lentšu la gagwe. Motho o šele di ka se mo latele le gatee eupša di tla mo tšhaba, gobane di sa tsebe lentšu la bašele.”—Johane 10:3-5.
Pejana, Johane Mokolobetši, go swana le moletamojako, o ile a hlaola Jesu e le yena yoo dinku tša seswantšhetšo tšeo di lego ka tlase ga Molao di swanetšego go mo latela. Dinku tše dingwe, kua Galilea le gona moo Judea, di tsebile lentšu la Jesu. O be a tla “di eta pele ge di etšwa” di eya kae? Le gona go mo latela go be go tla feleletša ka eng? Ba bangwe bao ba kwago seswantšho se ba ka ipotšiša, ka gobane ‘ga ba tsebe seo se bolelwago ke dilo tšeo a bego a ba botša tšona.’—Johane 10:6.
Jesu o a hlalosa o re: “Ruriruri ke re go lena, ke nna mojako wa dinku. Bohle bao ba tlilego ke sa ba tsebe ke mahodu le bahudi; eupša dinku ga se tša ba theetša. Ke nna mojako; mang le mang yo a tsenago ka nna o tla phološwa gomme o tla tsena le go tšwa, a ba a hwetša mafulo.”—Johane 10:7-9.
Go molaleng gore Jesu o bolela selo se itšego se sefsa. Batheetši ba gagwe ba a tseba gore ga se yena mojako wa go tsena kgweranong ya Molao, woo o tšerego nywaga e makgolo o le gona. Ka gona o swanetše go ba a bolela gore dinku tšeo a di ‘etago pele ge di etšwa’ di tla tsena lešakeng le lengwe la dinku. Seo se tla feleletša ka eng?
Ge Jesu a tšwela pele a hlalosa tema yeo a e kgathago, o re: “Ke tlile gore dinku di be le bophelo le gore di be le bjona ka boati. Ke nna modiši yo boleta; modiši yo boleta o gafa moya wa gagwe ka baka la dinku.” (Johane 10:10, 11) Pejana Jesu o be a ile a kgothatša barutiwa ba gagwe ka gore: “Se boife, wena mohlatswana, gobane Tatago lena o kgahlilwe ke go le nea Mmušo.” (Luka 12:32) Ruri, ba ba bopago “mohlatswana” ke bao Jesu a tlago go ba eta pele go tsena lešakeng le lefsa la dinku, e le gore ‘ba be le bophelo le gore ba be le bjona ka boati.’ E tloga e le tšhegofatšo go ba karolo ya mohlape woo!
Lega go le bjalo, taba ya Jesu ga e felele moo. O re: “Ke na le dinku tše dingwe tšeo e sego tša lešaka le; le tšona ke swanetše go di tliša gomme di tla theetša lentšu la ka, ya ba mohlape o tee wa modiši o tee.” (Johane 10:16) ‘Dinku tše tše dingwe’ ke “tšeo e sego tša lešaka le.” Ka baka leo, e swanetše go ba e le tša lešaka le lengwe gape, leo le sa swanego le la “mohlatswana” wo o tlago go ja bohwa bja Mmušo. Mašaka a a mabedi, goba mašaka a dinku, a na le dipheletšo tše di sa swanego. Lega go le bjalo, dinku tša mašakeng ka bobedi di tla holwa ke tema yeo Jesu a e kgathago. O re: “Ke ka baka leo Tate a nthatago gobane ke gafa moya wa ka.”—Johane 10:17.
Ba bantši lešabeng ba arabela ka gore: “O na le motemona e bile o a gafa.” Lega go le bjalo, ba bangwe ba bontšha gore ba theeditše ka kgahlego gomme ba ikemišeditše go latela Modiši yo Boleta. Ba re: “Ao ga se mantšu a motho yo a nago le motemona. Na motemona a ka kgona go budulla mahlo a batho bao ba foufetšego?” (Johane 10:20, 21) Go bonagala ba bolela ka taba ya ge Jesu pejana a ile a fodiša motho yo a bego a belegwe e le sefofu.
Ithute ka mo go oketšegilego
Bophelo bja Mehleng ya Beibele—Modiši
Ke diphoofolo tša mohuta mang tšeo modiši a bego a di hlokomela? Modiro wa gagwe o be o akaretša’ng?


text:
Na Thuto ya Mabapi le go Tswalwa Lefsa e tšwa ka Beibeleng?
Karabo ya Beibele
Aowa, ga e tšwe ka Beibeleng. Le polelwana “go tswalwa lefsa” goba kgopolo ya yona ga di tšwelele ka Beibeleng. Batho ba dumela tabeng ya go tswalwa lefsa ka ge ba rutilwe gore moya ga o hwe. * Lega go le bjalo, Beibele e ruta gore motho ka boyena ke moya e bile moya woo o a hwa. (Genesi 2:7; Hesekiele 18:4) Ge motho a ehwa, o kgaotša go ba gona.
Phapano ke efe magareng ga go tswalwa lefsa le tsogo ya bahu?
Seo Beibele e se rutago ka tsogo ya bahu ga se sa thewa tabeng ya gore moya ga o hwe. Modimo o tla diriša matla a gagwe go tsoša bao ba hwilego gore ba phele gape. (Mateo 22:23, 29; Ditiro 24:15) Tsogo ya bahu e nea batho kholofelo e botse ya go tlo phela lefaseng le lefsa, moo ba ka se kego ba hwa le ka mohla.
Dikgopolo tše di fošagetšego mabapi le go tswalwa lefsa le Beibele
Maaka: Beibele e re moporofeta Eliya o ile a tswalwa lefsa gomme a ba Johane Mokolobetši.
Therešo: Modimo o boletše e sa le pele gore: “Ke le romela moporofeta Eliya,” gomme Jesu o ile a bontšha gore Johane Mokolobetši o phethagaditše boporofeta bjoo. (Maleaki 4:5, 6; Mateo 11:13, 14) Lega go le bjalo, se ga se bolele gore Eliya o tswetšwe lefsa e le Johane Mokolobetši. Johane ka boyena o ile a bolela gore ga se yena Eliya. (Johane 1:21) Eupša o be a dira modiro wa go swana le wa Eliya wa go kwatša molaetša wa Modimo go batho gore ba itshole. (1 Dikgoši 18:36, 37; Mateo 3:1) E bile Johane o ile a bontšha gore o na le “matla go swana le moporofeta Eliya.”
Maaka: Ge Beibele e bolela ka go tswalwa lefsa e ra “go tswalwa gape.”
Therešo: Beibele e bontšha gore go tswalwa gape ke ge motho a thoma go bontšha a sa phela gore o dumela go Modimo. (Johane 1:12, 13) Go tswalwa gape mo go bolelwago ka gona, ga se go phema ditlamorago tša ditiro tša rena tša nakong e fetilego, eupša ke tšhegofatšo yeo re e newago ke Modimo, gomme bao ba e amogelago ba ba le kholofelo ya moswananoši ya go tlo phela nakong e tlago.
^ par. 3 Ditumelo tša gore moya ga o hwe le gore batho ba tswalwa lefsa di thomile mehleng ya Babilona ya bogologolo. Ka morago, boradifilosofi ba India ba ile ba hlama thutatumelo ya Karma. Go ya ka Britannica Encyclopedia of World Religions, Karma ke “molao wo o bolelago gore se motho a se dirago bophelong bja gona bjale se tla kgoma bophelo bjo a tlo fetelago go bjona.”
Ithute ka mo go oketšegilego
Go Direga’ng ge o Ehwa?
Na bahu ba tseba seo se diregago?
Na o Dumela Gore o Kile wa Phela Nakong e Fetilego?
Tumelo ya go tswalwa gape ka mmele o mongwe e ratwa kudu. Eupša na seo ke seo Beibele e se rutago?


text:
PONO YA BEIBELE
Kgethollo ya Semorafo
Merafo ya batho e thomile kae?
“Adama a reela mosadi wa gagwe leina a re ke Efa, ka gobane e be e tla ba mmago motho yo mongwe le yo mongwe yo a phelago.” —Genesi 3:20.
SEO DITSEBI DI SE BOLELAGO
Mokgatlo wa Ditšhaba tše Kopanego wa tša Thuto, tša Thutamahlale le tša Setšo (UNESCO) o re: “Batho ka moka ba tšwa mohuteng o tee wa sephedi le gore ba tšwa mothopong o tee.”—Declaration on Race and Racial Prejudice, 1978.
SEO BEIBELE E SE BOLELAGO
Modimo o bopile batho ba babedi, Adama le Efa, gomme a re go bona: “Tswalang le ate le tlale lefase le be le le fenye.” (Genesi 1:28) Ka gona, Adama le Efa ba ile ba ba tate le mmago batho bohle. Ka morago, ge meetsefula a fedišitše mo e nyakilego go ba batho ka moka lefaseng, go ile gwa phologa banyalani ba bane—Noa le mosadi wa gagwe gotee le barwa ba bona ba bararo le basadi ba bona. Beibele e ruta gore ka moka ga rena re tšwa go barwa ba Noa.—Genesi 9:18, 19.
Na go na le morafo woo o lego kaone go phala e mengwe?
“Go tšwa mothong o tee [Modimo] o dirile setšhaba se sengwe le se sengwe sa batho, gore ba dule godimo ga lefase ka moka.”—Ditiro 17:26.
SEO BA BANGWE BA SE BOLETŠEGO
Lekgolong la bo-20 la nywaga, dihlopha tše dintši di ile tša amogela ditumelo tše di kgethollago merafo e mengwe. Ka mohlala, Manazi a boletše gore morafo wa bona o phagametše e mengwe ka baka la dikarolwana tša bona tša leabela. Ka lehlakoreng le lengwe, UNESCO yeo e tsopotšwego pejana e boletše gore “merafo ka moka e a swana ka gobane e tšwa mothopong o tee.”
SEO BEIBELE E SE BOLELAGO
Ditiro 10:34, 35 e re: “Modimo ga a bebe sefahlego, eupša setšhabeng se sengwe le se sengwe motho yo a mmoifago gomme a dira se se lokilego o a amogelega go yena.” Ka lebaka leo, ga gona motho yo a ka rego morafo o mongwe o kaone go phala o mongwe.
Jesu o beetše Bakriste mohlala ge a be a botša barutiwa ba gagwe gore: ‘Ka moka le bana ba motho.’ (Mateo 23:8) O rapeletše balatedi ba gagwe gore “e be batee,” ba se arogane goba go kgethollana.—Johane 17:20-23; 1 Bakorinthe 1:10.
Na kgethollo ya semorafo e tla ka ya fela?
“Mehleng ya bofelo thaba ya ntlo ya Jehofa e tla thewa ya tia . . . ; ditšhaba ka moka di tla kgeregela go yona.”—Jesaya 2:2.
SEO BA BANGWE BA SE NAGANAGO
Go tšwela pele ga kgethollo ya semorafo dinageng tše dintši go dira gore batho ba ipotšiše ge e ba setšhaba se dirile tšwelopele ya go fediša kgethollo ya semorafo. Ba bangwe ba phetha ka gore merafo e ka se tsoge e lekane.
SEO BEIBELE E SE BOLELAGO
Modimo a ka se ke a kgotlelela go tšwela pele ga kgethollo ya semorafo. Go fapana le seo, ka tlase ga Mmušo wa gagwe, banna le basadi “go tšwa ditšhabeng tšohle, melokong yohle, merafong yohle le malemeng ohle” ba tla mo hlankela ka botee, ba bontšha lerato go magagabo bona. (Kutollo 7:9) Mmušo wa Modimo ga se selo sa boikgopolelo. Ka gona, ke pušo yeo e tla bago le mafelelo a kgahlišago lefaseng la rena—leo Modimo a le dirilego gore batho ka moka ba dule go lona ntle le kgethollo ya semorafo. *
^ ser. 15 Bakeng sa tsebišo e oketšegilego, bona kgaolo 3 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Lefase Leo le se Nago Kgethollo—Le tla ba Gona Neng?
Dikanegelo tša kgonthe di bontšha kamoo Beibele e šetšego e thuša batho go fenya kgethollo. E tla fedišetšwa sa ruri neng?


text:
Go ba Mogwera ge Segwera se le Kotsing
Gianni le Maurizio ba be ba na le mengwaga e 50 e le bagwera. Lega le bjalo, go ile gwa ba le nako yeo segwera sa bona se ilego sa ba kotsing. Maurizio o hlalosa ka gore: “Ke ile ka ba le mathata gomme ka yona nako yeo ka dira diphošo tše dikgolo tšeo di ilego tša dira gore nna le Gianni re se sa ba bagwera.” Gianni o oketša ka gore: “Maurizio ke yena a mpadišitšego. O be a ntlhahla bophelong. Ka gona ke ile ka se tshepe ge ke ekwa gore o senyeditše Jehofa. Go be go le bjalo ka ge eka go fedile ka nna, ka ge re be re ka se sa ba bagwera. Ke ile ka ikwa ke lahlilwe.”
BAGWERA ba kgonthe ba bohlokwa kudu, le gona segwera sa go swarelela ga se no itiragalela. Ge segwera sa gago le motho yo a itšego se le kgauswi le go fela, o ka thušwa ke’ng gore se se fele? Re ka ithuta mo gontši bathong ba bangwe ba ka Beibeleng bao e kilego ya ba bagwera ba bagolo, eupša ge nako e dutše e eya segwera sa bona sa ba kotsing.
GE MOGWERA A DIRA PHOŠO
Ga go pelaelo gore Dafida, yoo e kilego ya ba modiši le kgoši, o be a na le bagwera ba kgonthe. Yo mongwe wa bagwera bao e be e le Jonathane. (1 Sam. 18:1) Eupša Dafida o be a na le bagwera ba bangwe, ba bjalo ka moporofeta Nathane. Beibele ga e bolele gore segwera sa bona se thomile neng. Lega go le bjalo, nakong e nngwe Dafida o ile a ntšhetša Nathane sa mafahleng go no swana le ge le wena o dira bjalo go mogwera wa gago. Dafida o be a nyaka go agela Jehofa ntlo. Dafida o swanetše go ba a ile a thabela go kwa dikgopolo tša Nathane ka ge e be e le mogwera wa gagwe e bile e le monna yo a bego a na le moya wa Jehofa.
Lega go le bjalo, go ile gwa direga selo se sengwe seo se ilego sa bea segwera sa bona kotsing. Kgoši Dafida o ile a dira bootswa le Batseba, gomme ka morago a dira gore monna wa Batseba e lego Uria a bolawe. (2 Sam. 11:2-21) Dafida o be a na le mengwaga e mentši a botegela Jehofa e bile a emela go loka. Eupša ga bjale o be a dirile sebe se segolo kudu! Go be go diragetše’ng ka kgoši ye ya go loka? Na e be e sa bone gore e senyeditše Jehofa? Na e be e nagana gore e ka utela Modimo sebe sa yona?
Nathane o be a tla dira’ng? Na o be a tla emela motho yo mongwe gore e be yena a botšago kgoši ka sebe sa yona? Batho ba bangwe ba be ba tseba gore Dafida ke yena a rulagantšego gore Uria a bolawe. Ka baka leo, Nathane nkabe a ile a ipotša gore a ka se tsenatsene ditaba tšeo, ka gore seo se be se tla senya segwera sa gagwe se sebotse le Dafida. Le gona ge Nathane a be a ka utolla sebe sa Dafida, bophelo bja gagwe bo be bo ka ba kotsing. Se sebe le go feta ke gore Dafida o be a šetše a dirile gore Uria a bolawe, gaešita le ge a be a se a senya selo.
Eupša Nathane e be e le mmoleledi wa Modimo. Moporofeta yo o be a tseba gore ge a be a ka tšhaba go botša Dafida ka sebe sa gagwe, segwera sa bona se be se tla ba kotsing. Le gona seo se be se tla dira gore moporofeta yo a thome go jewa ke letswalo. Mogwera wa gagwe e lego Dafida o be a senyeditše Jehofa. Kgoši ye e be e swanetše gore e thušwe go lokiša tswalano ya yona le Jehofa. Mo nakong ye, go be go nyakega mogwera wa kgonthe gore a thuše Dafida. Nathane e be e le mogwera yo bjalo. O ile a thoma go boledišana le Dafida ka sebe sa gagwe a diriša papišo yeo e bego e tla kgoma pelo ya kgoši ye yeo e kilego ya ba modiši. Nathane o ile a fetišetša molaetša wa Modimo go Dafida, eupša ka tsela yeo e ilego ya thuša Dafida go bona bogolo bja sebe sa gagwe le go mo tutueletša go itshola.
O tla dira’ng ge mogwera wa gago a ka dira phošo e kgolo goba sebe se segolo? O ka lekega go ipotša gore ge o ka mmotša ka phošo yeo ya gagwe, segwera sa lena se tla senyega. Goba mohlomongwe o ka nagana gore go botša bagolo ka sebe seo—bao ba ka mo thušago gore a lokiše tswalano ya gagwe le Modimo
Gianni, yo go boletšwego ka yena pejana, o gopola ka gore: “Ke ile ka lemoga gore go na le selo seo se fetogilego. Maurizio o be a se sa phuthologa ge ke na le yena. Ke ile ka phetha ka gore ke yo boledišana le yena ka taba yeo, gaešita le ge go be go le thata kudu go dira bjalo. Ke ile ka ipotšiša gore: ‘Ka ge e le yena a mpadišitšego, ke nna mang nka mmotšago seo a swanetšego go se dira? Go ka direga gore a nkwatele!’ Eupša go gopola dilo ka moka tšeo re ithutilego tšona ge a be sa mpadiša, go ile gwa mpha matla a go bolela le yena. Le yena o kile a nthuša ge ke be ke hloka thušo. Ke be ke sa nyake gore segwera sa rena se fele, eupša ke be ke nyaka go mo thuša ka gobane ke be ke mo rata.”
Maurizio o oketša ka gore: “Gianni o ile a bolela le nna phaa
GE MOGWERA WA GAGO A LE MATHATENG
Dafida o be a na le bagwera ba bangwe bao ba ilego ba dula ba mo thekga dinakong tše thata. Yo mongwe wa bagwera bao e be e le Hushai, yoo Beibele e mmitšago “mogwera wa Dafida.” (2 Sam. 16:16; 1 Dikor. 27:33) Go ka direga gore Hushai o be a hlankela ka kgorong gomme e le mogwera wa kgoši, e bile ka dinako tše dingwe a phetha ditaelo tša kgoši tša khupamarama.
Ge morwa wa Dafida e lego Abesalomo a be a amoga Dafida bogoši, Baisiraele ba bantši ba ile ba ema le Abesalomo, eupša Hushai yena ga se a ka ema le Abesalomo. Ge Dafida a be a tšhabile Jerusalema, Hushai o ile a ya go yena. Dafida o ile a kwa bohloko kudu ka ge a be a radiilwe ke morwa wa gagwe le batho ba bangwe bao a bego a ba tshepa. Lega go le bjalo, Hushai o ile a dula a mmotegela, e bile o be a ikemišeditše go hwela Dafida e le gore a šitiše maanomabe ao a bego a logetšwe Dafida. Hushai ga se a ka a dira seo go no ithola kgwara, mohlomongwe a gapeletšwa ke gore e be e le mohlankedi wa ka kgorong. O ile a bontšha gore e tloga e le mogwera wa kgonthe.
Go thabiša kudu lehono go bona gore bana babo rena le dikgaetšedi ga ba re rate feela ka gobane re na le maemo a itšego ka phuthegong. Tsela yeo ba re swarago ka yona go bjalo ka ge eka ba re go rena: “Ke mogwera wa gago, e sego feela go no phetha molao, eupša ka gobane o bohlokwa go nna.”
Se ke seo ngwanabo rena Federico a ilego a se bona. Ka baka la thušo ya mogwera wa gagwe yo mogolo e lego Antonio, o ile a kgona go feta maemong a boima bophelong. Federico o re: “Ka morago ga gore Antonio a hudugele phuthegong ya rena, gateetee re ile ra ba bagwera. Re be re le bahlanka ba bodiredi gomme re thabela go šoma gotee. Go se go ye kae, Antonio o ile a kgethwa gore e be mogolo. Ntle le gore e be e le mogwera wa ka, o be a mpeela mohlala o mobotse kudu.” Eupša ka morago Federico o ile dira sebe. O ile a kgopela thušo go bagolo kapelapela, eupša a se sa swanelega go ba mmulamadibogo goba mohlanka wa bodiredi. Antonio o ile a arabela bjang?
Federico o gopola ka gore: “Ke be ke bona gore Antonio o be a ekwa bohloko bjo ke bego ke bo kwa. O ile a nthekga kudu maikwelong. O be a nyaka gore ke lokiše tswalano ya ka le Modimo, le gona ga se a ka a ntahla. O ile a nthuša gore ke boele ke tielele moyeng le gore ke se ke ka lahlela toulo.” Antonio o hlalosa ka gore: “Ke ile ka fetša nako e ntši ke na le Federico. Ke be ke nyaka gore a lokologe go mpotša selo le ge e le sefe, go akaretša le bohloko bjo a bego a bo kwa.” Se se thabišago ke gore ge nako e dutše eya Federico o ile a boela a tielela moyeng, ke moka ka morago a kgethwa gape gore e be mmulamadibogo le mohlanka wa bodiredi. Antonio o phetha ka gore: “Le ge gona bjale re se phuthegong e tee, re bagwera ba bagolo le go feta.”
NA O TLA IKWA O RADIILWE?
O ka ikwa bjang ge mogwera wa gago yo mogolo a ka go hlanogela ge o tloga o mo hloka? Ga go pelaelo gore seo se tla go kweša bohloko kudu. Ge a ka dira bjalo, na o tla tsoga o mo lebaletše? Na segwera sa lena se tla tia go swana le pele a go hlanogela?
Nagana ka seo se ilego sa diragalela Jesu matšatšing a gagwe a mafelelo mo lefaseng. O be a feditše nako e ntši a phela le baapostola ba gagwe ba botegago. Ba be ba ratana kudu. Ke ka baka leo Jesu a bego a ba bitša bagwera ba gagwe. (Joh. 15:15) Lega go le bjalo, go ile gwa direga’ng ge a be a swarwa? Baapostola ba ile ba mo tlogela ba tšhaba. Petro o be a boletše a tiišitše ka ganong gore yena a ka se tsoge a tlogetše Mong wa gagwe, eupša bjona bošegong bjoo, o ile a bolela gore ga a tsebe Jesu!
Jesu o be a tseba gore o be a tla lebeletšana le teko ya gagwe ya mafelelo a le nnoši. Eupša o be a sa dutše a na le lebaka la gore a galefele barutiwa ba gagwe, gaešita le go kgopišega. Lega go le bjalo, matšatši a sego kae ka morago ga gore a tsošwe bahung, tsela yeo a ilego a boledišana le bona ka yona ga e bontšhe le ganyenyane gore o be a ba galefetše, a ba kwatetše goba a bona ba hloka mohola. Jesu ga se a ka a balela barutiwa ba gagwe diphošo tša bona, go akaretša le tšeo ba di dirilego bošegong bjo a ilego a swarwa ka bjona.
Go e na le moo, Jesu o ile a kgothatša Petro le baapostola ba bangwe. O ile a bontšha gore o a ba tshepa ka go ba nea ditaelo tša kamoo ba swanetšego go phetha mošomo o bohlokwahlokwa wo o bego o se wa ka wa dirwa. Jesu o be a sa dutše a lebelela baapostola e le bagwera ba gagwe. Ga sa nka ba lebala tsela yeo a bego a ba rata ka yona. Ba be ba tla leka ka thata gore le ka mohla ba se sa nyamiša Mong wa bona. Se se kgahlišago ke gore ba ile ba kgona go phetha mošomo woo a o neilego balatedi ba gagwe.
Kgaetšedi yo mongwe yo a bitšwago Elvira, o sa gopola gabotse nako ya ge be a be a kgopišitše mogwera wa gagwe yo mogolo e lego Giuliana. Elvira o gopola ka gore: “Ge Giuliana a be a mpotša gore ke mo kwešitše bohloko ka seo ke se dirilego, ke ile ka kwa bohloko. O be a na le mabaka a kwagalago a go nkwatela. Eupša seo se ilego sa nkgahla ke gore o be a se a tshwenyega kudu ka taba ya gore ke mo kgopišitše, eupša o be a tshwenyegile ka nna le gore tsela yeo ke itshwarago ka yona e tla felela kae. Ke tla dula ke leboga gore ga se a ka a tshwenyega kudu ka seo ke mo dirilego sona, eupša o ile a tshwenyega ka nna. Ke ile ka leboga Jehofa gore ke na le mogwera yo a tshwenyegago kudu ka nna e sego maikwelo a gagwe.”
Ka gona, mogwera wa gago wa kgonthe o tla dira’ng ge segwera sa lena se le kotsing? O tla bolela le wena ka botho, eupša ge go nyakega, a bolela le wena phaa. Mogwera yo bjalo o tla swana le Nathane le Hushai, bao ba ilego ba dula ba botegela Dafida gaešita le dinakong tše thata, e bile o tla swana le Jesu, yoo a bego a lebalela ba bangwe ka bolokologi. Na le wena o mogwera yo bjalo?


text:
KGAOLO 134
Lebitla Leo le se Nago Motho
—Jesu o a Phela!
MATEO 28:3-15 MAREKA 16:5-8 LUKA 24:4-12 JOHANE 20:2-18
JESU O TSOŠITŠWE BAHUNG
DITIRAGALO TŠA LEBITLENG LA JESU
O IPONAGATŠA GO BASADI BA FAPAFAPANEGO
Ruri basadi ba maketše kudu ge ba hwetša lebitla leo le bonagalago le se na motho! Maria Magdalena o kitimela go “Simone Petro le go morutiwa yo mongwe yo Jesu a bego a mo rata,” e lego moapostola Johane. (Johane 20:2) Lega go le bjalo, basadi ba bangwe bao ba lego lebitleng ba bona morongwa. Ka lebitleng go na le morongwa yo mongwe, yo a “[aperego] seaparo se sešweu.”—Mareka 16:5.
Yo mongwe wa barongwa o re go bona: “Le se ke la boifa, gobane ke tseba gore le nyaka Jesu yo a bego a kokotetšwe koteng. Ga a gona, gobane o tsošitšwe bjalo ka ge a boletše. Tlang le boneng moo a bego a letše gona. Akgofang le ye le botše barutiwa ba gagwe gore o tsošitšwe bahung gomme o le etile pele go ya Galilea.” (Mateo 28:5-7) Ka gona “ba thothomela e bile ba tšhogile,” basadi ba kitimela go barutiwa go yo ba begela ditaba tše.—Mareka 16:8.
Ga bjale Maria o hweditše Petro le Johane. O ba begela a felelwa ke moya a re: “Ba ntšhitše Morena ka lebitleng gomme ga re tsebe moo ba mo laditšego gona.” (Johane 20:2) Petro le Johane ba thoma go kitima. Johane o šia Petro gomme o mo fihlela pele lebitleng. O lebelela ka lebitleng gomme a bona mašela, eupša ga a tsene.
Ge Petro a fihla, o tsena ka lebitleng. O bona mašela a leokodi ao a bego a tatile hlogo ya Jesu. Bjale Johane o a tsena ke moka a dumela pego ya Maria. Go sa šetšwe seo Jesu a se boletšego pejana, ka moka ga ba kwešiše gore o tsošitšwe bahung. (Mateo 16:21) Ba leba gae ba tlabegile. Eupša Maria yo a boetšego lebitleng, o šala moo.
Ge a sa le moo, basadi ba bangwe ba tseleng ya go yo botša barutiwa gore Jesu o tsošitšwe bahung. Ge ba le gare ba kitimela go yo ba begela, Jesu o gahlana le bona ke moka a re: “Dumelang!” Ba wela dinaong tša gagwe gomme “ba mo khunamela.” Ke moka Jesu o re: “Le se ke la boifa! Eyang le begele bana bešo, gore ba ye Galilea, ba tla mpona moo.”—Mateo 28:9, 10.
Pejana, ge tšhišinyego ya lefase e be e direga gomme morongwa a tšwelela, mašole kua lebitleng a ile ‘a roromela a ba bjalo ka bahu.’ Ka morago ga gore a theoše maswafo, a ile a tsena motseng gomme “[a] begela baperisita ba bagolo dilo ka moka tše di diregilego.” Ke moka baperisita ba ile ba ya go bagolo ba Bajuda. Go ile gwa dirwa phetho ya gore mašole a fiwe letsogo-le-kobong gore a ute taba yeo gomme a re: “Barutiwa ba gagwe ba tlile bošego ba mo utswa mola re robetše.”—Mateo 28:4, 11, 13.
Mašole a Baroma a ka bolawa ge e ba a ka robala mošomong wa ona, ka gona baperisita ba holofetša ka gore: “Ge e ba taba ye [maaka a bona a gore ba be ba robetše] e ka fihla ditsebeng tša mmuši re tla bolela le yena, ra dira gore le se sa tshwenyega.” (Mateo 28:14) Mašole a tšea letsogo-le-kobong gomme a dira seo baperisita ba rego ba se dire. Ka gona gare ga Bajuda go tlala maaka a gore setopo sa Jesu se utswitšwe.
Maria Magdalena o sa dutše a lla a le lebitleng. Ge a okamela a lebelela ka lebitleng, o bona barongwa ba babedi bao ba aperego bošweu! Yo mongwe o dutše ka dihlogong gomme yo mongwe o dutše ka maotong moo setopo sa Jesu se bego se laditšwe gona. Barongwa ba a botšiša ba re: “Wena mosadi, o llela’ng?” Maria o a araba o re: “Ba tšere Morena wa ka gomme ga ke tsebe moo ba mmeilego gona.” Ge Maria a retologa, o bona motho yo mongwe. Motho yoo o botšiša seo barongwa ba se botšišitšego gomme a oketša ka gore: “O nyaka mang?” Eupša ka ge yena a nagana gore motho yoo ke moloti wa serapa, o re: “Mohlomphegi, ge e ba o mo tšere, mpotše mo o mmeilego gona gomme ke tla ya go mo tšea.”—Johane 20:13-15.
Ge e le gabotse, Maria o bolela le Jesu yo a tsošitšwego bahung, eupša mo nakong ye ga a mo tsebe. Lega go le bjalo, ge a re, “Maria!” o bona gore ke Jesu, a mo lemoga ka tsela yeo a bolelago le yena ka yona. Maria o goeletša a thabile o re: “Raboni!” (yeo e bolelago gore “Morutiši!”). Lega go le bjalo, ka ge a tšhogile gore o tla tloga a rotogela legodimong, o a mo kgomarela. Fela Jesu o a mo kgopela o re: “Tlogela go nkgomarela. Gobane ga ke ešo ka rotogela go Tate. Eupša wena eya go bana bešo o ba botše gore: ‘Ke rotogela go Tate le go Tatago lena le go Modimo wa ka le go Modimo wa lena.’”—Johane 20:16, 17.
Maria o kitimela lefelong leo baapostola le barutiwa ba bangwe ba bokanego go lona. O re go bona: “Ke bone Morena!” gomme pego ya gagwe e tlaleletša seo ba šetšego ba se kwele go basadi ba bangwe. (Johane 20:18) Lega go le bjalo, dipego tšeo ‘di be di kwala e le tše se nago tlhaologanyo go bona.’—Luka 24:11.
Ithute ka mo go oketšegilego
Jesu o a Phela!
Barutiwa ba Jesu ba tsebile bjang gore Modimo o mo tsošitše?


text:
Dipotšišo tša Beibele di a Arabja
Na re tla ka ra ba le mmušo o tee wa lefase ka moka?
Akanya kamoo mmušo wa lefase ka moka o ka holago batho. Lehono batho ba bantši ba a tlaišega ka ge ba diila kudu, mola ba bangwe ba humile kudu. Eupša mmušo o nago le kwelobohloko wa lefase ka moka o ka kgonthišetša gore batho ka moka ba hwetša dinyakwa tša bona. Na o nagana gore batho ba tla ka ba hlama mmušo o bjalo?—Bala Jeremia 10:23.
Go theoša le histori, mebušo e paletšwe ka ditsela tše dintši go hlokomela balata ba yona, kudukudu badiidi. Mebušo e mengwe e sehlogo. (Mmoledi 4:1; 8:9) Eupša Modimo Ramatlaohle o holofeditše go tliša mmušo woo o tlago go tšeela mebušo e mengwe ka moka legato. Mmuši wa wona o tla hlokomela batho e le ka kgonthe.—Bala Jesaya 11:4; Daniele 2:44.
Mmušo wa Modimo o tla dira eng?
Jehofa Modimo o kgethile Mmuši wa maleba wa lefase, e lego Morwa wa gagwe, Jesu. (Luka 1:31-33) Ge Jesu e be e sa le motho lefaseng, o be a thabela go thuša batho. Ka ge e le Kgoši, o tla kopanya batho ba ditšhaba ka moka gomme a imolla batho tlaišegong ka moka.—Bala Psalme 72:8, 12-14.
Na batho ka moka ba tla amogela Jesu e le Mmuši? Aowa. Eupša Jehofa ga a fele pelo. (2 Petro 3:9) O nea batho sebaka sa go amogela Jesu e le Mmuši. Kgauswinyane, Jesu o tlo fediša batho ba babe lefaseng gomme a dira gore go be le khutšo le tšhireletšego lefaseng ka bophara.—Bala Mika 4:3, 4.
Ithute ka mo go oketšegilego
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”
Na Modimo o tla Tliša Pušo ya Lefase ka Bophara?
Mathata a batho gantši ke a lefase ka bophara. Na mmuši wa lefase ke yona tharollo?


text:
Bodumedi Bjo bo Lokilego bo Kgothaletša Lerato la Borwarre
BEIBELE e re: “E a se naxo leratô xa a tsebe Modimo, xobane Modimo ké Yêna leratô.” (1 Johane 4:8, Beibele ya Sepedi) Ka go rialo, bodumedi bjo bo lokilego bo swanetše go godiša lerato la borwarre.
Madumedi a mantši a dira modiro o mobotse wa go hlokomela balwetši, batšofadi le badiidi. A kgothaletša ditho tša ona go diriša keletšo ya moapostola Johane, yo a ngwadilego gore: “Xe motho a ruile tša bophelô bya lefase, ’me a bôna ngwan’abo à hlôka, a tla a mo tswalêlêla pelo ya xaxwe, xo yêna leratô la Modimo le ka dula bya’ng? Bana ba-ka! A re se kê ra ratana ka polêlô le ka leleme; a re rataneng ka tirô le ka therešô.”—1 Johane 3:17, 18, Beibele ya Sepedi.
Lega go le bjalo, go thwe’ng ge ditšhaba di tsena ntweng? Na taelo ya Modimo ya gore “wa xeno O mo ratê ka mokxwa wo O ithataxo ka wôna” e swanetše go dirišwa dinakong tša khutšo eupša e se latelwe ge radipolitiki goba kgoši e kgetha go lwa le setšhaba sa moagišani?—Mateo 22:39, Beibele ya Sepedi.
Jesu o itše: “Seo bohle ba tlog’o tseba ka sona ga le le barutiwa ba-ka, ke ga le na le leratano.” (Johane 13:35, PK) Ge o dutše o araba dipotšišo tše latelago, ipotšiše gore, ‘Na ditho tša bodumedi bjo di bontšha batho bohle lerato ka dinako tšohle e sego feela ka mantšu eupša le ka ditiro?’
TABA: Ntwa.
SEO BEIBELE E SE RUTAGO:
Jesu o laetše barutiwa ba gagwe gore: “Ke re go lena; Ratang manaba a lena, . . . le dire ga botse go ba ba le hloilego.”—Mateo 5:44, PK.
Ge bahlabani ba be ba e-tla go tlo swara Jesu, moapostola Petro o ile a ntšha sebetša e le gore a mo emelele. Lega go le bjalo, Jesu o ile a re: “Bušetša thšoša ya xaxo bodulong bya yôna; xobane e a swaraxo thšoša, ó tlo bolawa ka yôna.”—Mateo 26:52, Beibele ya Sepedi.
Moapostola Johane o ngwadile gore: “O ka bona bana ba Modimo le bana ba diabolo, gobane bao e lego ba diabolo ba gana go dira botse goba go ratana. Le boditšwe go tloga mathomong gore re swanetše go ratana. Le se ke la swana le Kaine, yo e bego e le wa diabolo gomme a bolaya ngwanabo.”—1 Johane 3:10-12, Contemporary English Version.
POTŠIŠO:
Na bodumedi bjo bo kgothaletša ditho tša bjona go tšea karolo dintweng?
TABA: Dipolitiki.
SEO BEIBELE E SE RUTAGO:
Ka morago ga go bona bokgoni bja Jesu bja go dira mehlolo, ba bangwe ba ile ba nyaka go dira gore a tsenele tša dipolitiki. O ile a arabela bjang? “Jesu ka ga a tseba gobane ba tlo tla go mo goga, gore ba mmee kgoši, a ba ngwegela, a boela thabeng a nnoši.”—Johane 6:15, PK.
Ge Jesu a be a swarwa le go pharwa ka molato wa maaka wa gore o be a lwantšha mmušo, o ile a araba ka gore: “Mmušo wa-ka ga o tšwe lefaseng leno. Ga mmušo wa-ka e ka be e le o tšwago lefaseng le, bahlanka ba-ka ba ka be ba hlabanela, gore ke se gafelwe Bajuda; gomme bjalo mmušo wa-ka ga se o tšwago mono.”—Johane 18:36, PK.
Ge a be a rapela Modimo mabapi le barutiwa ba gagwe, Jesu o itše: “Ke ba neile lentšu la gago, gomme lefase le ba hloile, ka gobane e se ba lefase, bjalo ka nna ga ke se wa lefase.”—Johane 17:14, PK.
POTŠIŠO:
Na bodumedi bjo bo latela mohlala wa Jesu gomme bja phema go akaretšwa dipolitiking, gaešita le ge seo se bolela gore ditho tša bjona di tla hloiwa ke bo-radipolitiki ba bangwe?
TABA: Kgethollo.
SEO BEIBELE E SE RUTAGO:
Ge ba batho ba mathomo ba sa bollago bao e bego e se Bajuda ba fetoga Bakriste, moapostola Petro o ile a bolela gore: “Modimo ga a bontšhe kgethollo, eupša setšhabeng se sengwe le se sengwe motho yo a Mmoifago le yo a dirago go loka o a amogelega go Yena.”—Ditiro 10:34, 35, Holman Christian Standard Bible.
Ge a ngwalela Bakriste ba lekgolong la pele la nywaga, Jakobo o itše: “Bana bešo! Tumêlô ya xo dumêla Jesu Kriste Mong wa rena wa letaxô, xa Le nayô’ xe Le sa fêla Le beba batho. Xe phuthexong xò tsêna monna wa dipalamonwana tša xauta à apere tše di phadimaxo, xwa tsêna le modiitšana wa kobô e thšilafetšexo, ’me la bôna eo wa diaparô tše di phadimaxo la re: Wene dula fá xabotše! ’me modiitšana la bolêla naê, la re: Ema moo! xoba la re: Dula fá fase boxatong bya ’naô tša-ka! a e ka se bê xo re Le bebile batho? A xa se xo re Le baahlodi ba ’kxopolô tše mpe?”—Jakobo 2:1-4, Beibele ya Sepedi.
POTŠIŠO:
Na bodumedi bjo bo ruta gore batho ka moka ba a lekana mahlong a Modimo le gore ditho tša bodumedi ga se tša swanela go kgetholla motho le ge e le ofe ka gobane e le wa morafo o mongwe goba ka baka la boemo bja gagwe bja tša ditšhelete?


text:
TABA YA LETLAKALA LA KA NTLE
Na o Swanetše go Rapela?
Mo gongwe o ka ipotšiša gore, ‘Ke ka baka la’ng ke swanetše go rapela ge e ba Modimo a tseba dilo ka moka, go akaretša le dikgopolo le dinyakwa tša ka?’ Yeo ke potšišo e kwagalago. Na Jesu ga se a bolela gore Modimo “o tseba gore ke dilo dife tšeo le di nyakago le pele le mo kgopela”? (Mateo 6:8) Kgoši Dafida wa Isiraele ya bogologolo o ile a lemoga seo gomme a ngwala ka gore: “Le ge go se na lentšu lelemeng la ka, wena Jehofa o šetše o tseba tšohle.” (Psalme 139:4) Ka gona, ke ka baka la’ng re swanetše go rapela Modimo? Bakeng sa go araba potšišo yeo, anke re ahlaahleng seo Beibele e se bolelago mabapi le dithapelo tša barapedi ba Modimo. *
“Batamelang Modimo gomme o tla le batamela.”—Jakobo 4:8
THAPELO E RE BATAMETŠA KGAUSWI LE MODIMO
Le ge Beibele e bolela gore Jehofa * Modimo o tseba dilo ka moka, e bile e bontšha gore ga a fo kgahlegela go kgoboketša dintlha mabapi le barapedi ba gagwe. (Psalme 139:6; Baroma 11:33) Monagano wa gagwe wo o sa lekanywego ga o swane le memori wa khomphutha wo o bolokago tsebišo ka batho ka tsela e sa bontšhego maikwelo. Ge e le gabotse, Modimo o kgahlwa kudu ke dikgopolo tša rena tša ka garegare ka gobane o nyaka gore re batamele kgauswi kudu le yena. (Psalme 139:23, 24; Jakobo 4:8) Ke ka baka leo Jesu a kgothaleditšego balatedi ba gagwe go rapela, gaešita le ge Tatagwe a tseba dinyakwa tša rena tša motheo. (Mateo 6:6-8) Ge re dutše re tšwela pele re botša Mmopi wa rena dikgopolo tša rena, ke moo re tlago go batamela kgauswi kudu le yena.
Ka dinako tše dingwe, re ka thatafalelwa ke go tseba seo re ka se kgopelago ka go lebanya thapelong. Mabakeng a bjalo, Modimo a ka kgona go bona ka kua ga maikwelo a rena ao re sa a hlalosago, ke moka a diriša go tseba ga gagwe ka botlalo maemo a rena gore a arabele dinyakweng tša rena. (Baroma 8:26, 27; Baefeso 3:20) Ge re lemoga gore Modimo o tsene ditaba gare bophelong bja rena, gaešita le ka ditsela tšeo di sa lemogegego, re ikwa re batametše go yena.
NA MODIMO O ARABA DITHAPELO KA MOKA?
Beibele e re kgonthišetša gore Modimo Ramatlaohle o araba dithapelo tša bahlanka ba gagwe ba botegago, eupša gape e nea mabaka ao ka ona a sa theetšego dithapelo tše dingwe. Ka mohlala, nakong ya ge bošoro bo be bo atile Isiraeleng ya bogologolo, Modimo o ile a laela moporofeta wa gagwe Jesaya gore a botše batho a re: “Gaešita le ge le ka atiša dithapelo, ga ke di theetše; diatla tša lena di tletše madi.” (Jesaya 1:15) Go molaleng gore bao ba hloilego melao ya Modimo goba ba rapelago ka maikemišetšo a fošagetšego ba ka se letele gore Modimo a ba kwe.—Diema 28:9; Jakobo 4:3.
Ka lehlakoreng le lengwe, Beibele e re: “Go sa šetšwe seo re se kgopelago go ya ka thato ya Modimo, Modimo o a re kwa.” (1 Johane 5:14) Lega go le bjalo, na seo se bolela gore Modimo o tla fo nea barapedi ba gagwe dilo ka moka tšeo ba di kgopelago? Ga se gore go bjalo. Ela hloko mohlala wa moapostola Paulo, yo a ilego a kgopela Modimo gararo gore a tloše “mootlwa nameng.” (2 Bakorinthe 12:7, 8) Go ka direga gore Paulo o be a swerwe ke bolwetši bjo bo sa folego bja mahlo. Ruri seo se swanetše go ba se be se mo ferekanya! Paulo o be a filwe mpho ya go fodiša e bile o be a kile a tsoša motho, fela o ile a swanelwa ke go kgotlelela bolwetši bja gagwe. (Ditiro 19:11, 12; 20:9, 10) Gaešita le ge dithapelo tša gagwe di se tša ka tša arabja ka tsela yeo a bego a e nyaka, Paulo o ile a amogela karabelo ya Modimo ka tebogo.—2 Bakorinthe 12:9, 10.
“Ye ke kgodišego ye re nago le yona ya gore go sa šetšwe seo re se kgopelago go ya ka thato ya Modimo, Modimo o a re kwa.”—1 Johane 5:14
Ke therešo gore dithapelo tša batho ba bangwe bao go bolelwago ka bona ka Beibeleng di ile tša arabja ka mohlolo. (2 Dikgoši 20:1-7) Eupša go be go sa tlwaelega gore di arabje ka tsela yeo, gaešita le mehleng ya Beibele. Badumedi ba bangwe ba be ba tshwenyega ge go be go bonala eka Modimo o be a sa arabe dithapelo tša bona. Kgoši Dafida o ile a botšiša gore: “Ao hle Jehofa, o tla ntebala go fihla neng? Na e tla ba ka mo go sa felego?” (Psalme 13:1) Eupša ge Dafida a be a lemoga kamoo Jehofa a ilego a mo phološa gantši ka gona, monna yo yo a botegago o ile a matlafatša go bota ga gagwe Modimo. Thapelong yona yeo, Dafida o okeditše ka gore: “Ge e le nna ke botile botho bja gago.” (Psalme 13:5) Go fo swana le Dafida, barapedi ba Modimo lehono ba ka swanelwa ke go phegelela thapelong go fihlela ba lemoga gore Modimo o araba dithapelo tša bona.—Baroma 12:12.
KAMOO MODIMO A ARABAGO DITHAPELO KA GONA
Modimo o arabela dinyakweng tša rena tša kgonthe.
Ke mo go kwagalago gore ga se ka mehla batswadi ba botse ba neago bana ba bona selo seo ba se kgopelago ge ba se kgopela. Ka tsela e swanago, Modimo a ka no se arabele dikgopelong tša rena ka tsela yeo re naganago gore o swanetše go arabela ka yona goba ka nako yeo re di letetšego. Eupša re ka kgodišega gore Mmopi wa rena, go swana le tate yo lerato, o tla arabela dinyakweng tša rena tša kgonthe ka nako e swanetšego le ka tsela ya maleba.—Luka 11:11-13.
Modimo a ka araba ka ditsela tše di sa lemogegego.
Lega go le bjalo, go thwe’ng ge e ba re rapelela gore re imollwe bothateng bjo bo sa kgaotšego? Na re swanetše go phetha ka gore ka ge go se na karabo ya mohlolo, Jehofa ga se a araba le gatee? Ka mo go fapanego, re tla dira gabotse ge re ka ela hloko ge e ba Modimo a re thekgile ka ditsela tšeo di sa lemogegego kudu. Ka mohlala, mohlomongwe mogwera yo botho o dirile seo a ka se kgonago go re thuša ka nako ya maleba. (Diema 17:17) Na go ka direga gore Jehofa o tutueditše mogwera yoo yo a tshwenyegilego gore a re thuše? Go oketša moo, Modimo a ka diriša Beibele go araba ge go kgopelwa thušo. Ka go yona re ka hwetša temogo yeo e nyakegago bakeng sa gore re swaragane le boemo bjo thata.—2 Timotheo 3:16, 17.
Go e na le gore Modimo a tlošetše motho bothata, gantši o nea batho ba gagwe matla ao a nyakegago gore ba lebeletšane le bjona. (2 Bakorinthe 4:7) Ka mohlala, ge Jesu a be a kgopela Tatagwe gore a mo tlošetše teko, ka ge a be a boifa gore e be e tla tliša kgobogo leineng la Modimo, Jehofa o ile a romela morongwa gore a matlafatše Morwa wa gagwe. (Luka 22:42, 43) Ka mo go swanago, Modimo a ka diriša mogwera wa kgauswi gore a re nee kgothatšo nakong ya ge re tloga re e nyaka. (Diema 12:25) Ka ge karabo ya mohuta wo e sa lemogege, go ka nyakega gore re be šedi kudu bakeng sa gore re bone tsela yeo Modimo a arabago dithapelo tša rena ka yona.
Dikarabo tše dingwe di swanetše go letela nako ya Modimo.
Beibele e re Modimo Ramatlaohle o gaugela batho ba ikokobeditšego “nakong e swanetšego.” (1 Petro 5:6) Ka gona ge e ba go bonagala eka o diega go araba dikgopelo tša rena tše di tšwago pelong, seo ga se bolele gore Jehofa ga a na taba le rena. Go e na le moo, ka ge Mmopi wa rena yo botho a tseba mo gontši kudu, ga go pelaelo gore o sekaseka dithapelo tša rena go ya ka seo a tsebago gore se tloga se re loketše.
“Ka baka leo, ikokobetšeng tlase ga seatla se matla sa Modimo gore a le godiše nakong e swanetšego.”—1 Petro 5:6
Ka mohlala: Akanya o na le morwa yo monyenyane yo a go kgopelago paesekele. Na o tla fo mo nea yona? Ge e ba o nagana gore ga se a hlwa a eba le boikarabelo ka mo go lekanego go ka ragela paesekele, o ka dira phetho ya go diega go e reka. Lega go le bjalo, ge nako e dutše e eya, o ka mo fa yona ge o tseba gore go dira bjalo go tla ba go mo loketše. Ka tsela e swanago, Modimo a ka nea tše di swanetšego “tše pelo ya [rena] e di kgopelago” ka nako e swanetšego ge e ba re tšwela pele re rapela.—Psalme 37:4.
KGODIŠEGA GORE JEHOFA O A THEETŠA
Beibele e kgothaletša Bakriste ba therešo gore ba se ke ba lahlegelwa ke kholofelo moholeng wa thapelo. Ba bangwe ba ka re, ‘Seo go bonolo go se bolela go e na le go se dira.’ Ke therešo gore ge e ba re be re dutše re kgotleletše bothata bjo bo sa kgaotšego goba mohuta o itšego wa go hloka toka, re ka hwetša re thatafalelwa ke go letela karabo ya Modimo. Lega go le bjalo, re dira gabotse go gopola seo Jesu a se rutilego mabapi le go phegelela thapelong.
Jesu o ile a bolela ka seswantšho sa mohlologadi yo a diilago yo a bego a dula a eya go moahlodi yo a sa lokago gore a yo hwetša toka. (Luka 18:1-3) Gaešita le ge mathomong moahlodi a be a gana go mo thuša, mafelelong o ile a ipotša gore: “Ke tla bona gore o hwetša toka, e le gore a se ke a dulela go tla gomme a nngamola hlogo ka go nkgopela dilo tše dintši.” (Luka 18:4, 5) Go ya ka taba e dikologilego ya leleme la mathomong, moahlodi o ile a šetša mohlologadi e le gore a se ke a “[mo] otla ka tlase ga leihlo,” goba, a “senya botumo [bja gagwe]” ka tsela ya seswantšhetšo. * Ge e ba gaešita le moahlodi yo a sa lokago, ka baka la go boifa seo ba bangwe ba ka se naganago ka yena, a tla thuša mohlologadi, gona Modimo wa rena yo botho o tla nea gakaakang toka go bao “ba mo goeletšago mosegare le bošego”! Go etša ge Jesu a boletše, Modimo “o tla dira gore toka e dirwe go bona ka bjako.”—Luka 18:6-8.
“Tšwelang pele le kgopela gomme le tla newa.”—Luka 11:9
Gaešita le ge ka dinako tše dingwe re ka lapa go kgopela thušo goba go gaugelwa, ga se ra swanela go hwa matwa. Ge re phegelela thapelong, re bontšha go ba ga kgonthe ga kganyogo ya rena ya go nyaka go bona Modimo a re thuša bophelong bja rena. Gape re ithuta go lemoga go araba ga Modimo dithapelo tša rena, gomme ka go re’alo ra batamela kgauswi kudu le yena. Ee, re ka kgodišega gore Jehofa o tla araba dithapelo tša rena tša kgonthe ge e ba re tšwela pele re kgopela ka tumelo.—Luka 11:9.
^ ser. 3 Ge e ba re nyaka gore Modimo a kwe dithapelo tša rena, re swanetše go katana ka potego gore re dire dilo tšeo a di nyakago go rena. Ge e ba re dira bjalo, gona re ka lemoga matla a thapelo, bjalo ka ge go ahlaahlilwe sehlogong se. Bakeng sa tsebišo e oketšegilego, bona kgaolo 17 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 5 Jehofa ke leina la Modimo bjalo ka ge le utolotšwe ka Beibeleng.
^ ser. 22 Mehleng ya Beibele, Modimo o be a letetše gore baahlodi ba Isiraeleng ba bontšhe go naganela bahlologadi le ditšhiwana ka mo go kgethegilego.—Doiteronomio 1:16, 17; 24:17; Psalme 68:5.


text:
Dipotšišo tša Bafsa le Dikarabo tše Šomago, Bolumo 1
‘Nka boledišana bjang le batswadi ba ka?’ ‘Nka kgetha bjang bagwera?’ ‘Bothata ke’ng ka go robala le motho yo ke sa ratanego le yena?’ ‘Ke ka baka la’ng ke nyama ka tsela ye?’
Ge e ba o kile wa ipotšiša dipotšišo tše bjalo, ga o nnoši. Go ithekgile ka gore o nyakile tlhahlo kae, o ka ba o ile wa newa dikarabo tše di thulanago. Puku ya Dipotšišo tša Bafsa le Dikarabo tše Šomago, Bolumo 1, e ka go thuša! Keletšo ya yona e theilwe melaong ya motheo e bohlokwa kudu yeo e hwetšagalago ka Beibeleng. Lentšu la Modimo le thušitše batho ba dimilione gore ba lebeletšane le mathata a bophelo ka katlego. Ithute kamoo le wena le ka go thušago ka gona!
Bolumo ye e na le dikarolo tše di latelago:
Go Dirišana le Ditho tša Lapa
Seo o Lego Sona
Ge o le ka Klaseng le ge o le ka Ntle
Thobalano, Boitshwaro le Lerato
Mekgwa Yeo Motho a Ikgobatšago ka Yona
Nako ya Gago ya go Itapološa
Borapedi bja Gago
Lemetletšo la Batswadi
O ka taonelouta puku ye ka sebopego sa PDF, goba wa kgopela kopi yeo e gatišitšwego ka go ngwalela go e nngwe ya diofisi tša rena.
Tlhokomedišo: Faele ya PDF ya puku ye e na le mo o ka kgonago go ngwalela gona. Ge e ba sedirišwa sa gago sa elektroniki se kgona go dira bjalo, o ka tsenya mantšu le dikarabo tša gago ka lebanya ka pukung.


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Brazil
Associação Torre de Vigia de Bíblias e Tratados
Rodovia SP-141, km 43
Cesário Lange, SP
18285-901
BRAZIL
+55 15-3322-9000
Dinako tša Mošomo
Mošupologo go fihla Labohlano
Go thoma ka 8:00 a.m. go ya go 5:00 p.m.


text:
MEŠOMO YA GO ITHUTA BEIBELE
Mešomo ya go Ithuta Beibele
Modimo yo a Hlaswago go Hloka Toka
Ithute pegong ya Ahaba, Isebele, Nabothe le Eliya. Taonelouta mošomo wo, bala pego ye ya Beibele, ke moka o dire gore e phele!
Tše di Oketšegilego go tšwa Dihlogong tše
Modimo o Fodiša Hesekia
Bala kanegelo ye ya Beibele go ithuta kamoo o ka kaonefatšago dithapelo tša gago.
Kgotlelela ka Lethabo!
Bona seo se thušitšego Paulo le Silase gore ba dule ba thabile go sa šetšwe go tlaišwa.
Modimo o Arabile Thapelo ya Gagwe
Ithute ka Nehemia gomme o bone kamoo a ilego a thušwa go lebeletšana le baganetši.


text:
SEPTEMBER 18, 2013
DITABA TŠA LEFASE KA BOPHARA
Go na le Sedirišwa se Sefsa sa Polelo ya Diatla!
Sedirišwa se sefsa sa Bokgobapuku bja JW ka Polelo ya Diatla se dira gore o kgone go taonelouta le go bapala dibidio tša Polelo ya Diatla Wepesaeteng ya jw.org. O ka kgona go di bogela le ge o se inthaneteng. Sedirišwa se se na le diswantšho tša mebalabala, o kgona go se diriša gabonolo e bile se laolega gabonolo. Se dirišwa se se šoma go iPad®, iPhone®, iPod touch®, gotee le didirišwa tše dingwe tšeo di nago le Android™ 3.0 goba e nngwe ya moragorago. Nakong e tlago go tla ba le yeo e thekgago Windows 8.


text:
Dihlatse tša Jehofa di Hwetša Sefoka ka Baka la go Hlokomela Tikologo
Mafelo a go gatiša a Dihlatse tša Jehofa kua Mexico a hweditše sefoka sa Clean Enterprise ka nywaga e šupago ka go latelana.
Ka September 26, 2012, mmušo wa Mexico o ile wa nea Dihlatse tša Jehofa sefoka se se kgethegilego sa go leboga go “šoma ka thata [ga tšona] go hlokomela tikologo.”
Lenaneo la Clean Enterprise le thuša mekgatlo go hlabologa ka ditsela tše dintši tšeo di tlago go šireletša tikologo. Dihlatse tša Jehofa di tsenela lenaneo le ngwaga o mongwe le o mongwe, le ge di sa dire se gore di boelwe ke tšhelete. Mmoleledi wa meago ya go gatiša ya Mexico o re: “Gore re amogele sefoka sa Clean Enterprise, re swanetše go nea bohlatse bja gore meago ya rena le tsela yeo re šomago ka yona e dumelelana le melao ya tikologo ka mekgwa e šupago: moya, meetse, go lahlwa ga ditšhila, go lahla ditšhila tše kotsi ka tsela e šireletšegilego, tšhireletšego, go šomiša mohlagase le go tlwaetša bašomi go hlokomela tikologo. Ga go mokgatlo wo o gapeletšwago go ingwadiša lenaneong le. Re ingwadiša ka gobane re rata.”
Dihlatse tša Jehofa lefaseng ka bophara di leka ka gohle go phema go senya tikologo e kgahlišago ya lefase.


text:
PONO YA BEIBELE
Bošoro
Histori ya batho e tletše ka bošoro. Na pego ye yeo e nyamišago e tla tšwela pele go ya go ile?
Modimo o lebelela bjang bošoro?
SEO BATHO BA SE BOLELAGO
Batho ba bantši go akaretša le bao e lego badumedi, ba lokafatša bošoro e le tsela yeo ba arabelago ka yona ge ba rumotšwe. Gomme ba dimilione ba lebelela mananeo a thelebišene le dimobi tšeo di bontšhago bošoro e le mohuta wa boithabišo bjo bo amogelegago.
SEO BEIBELE E SE BOLELAGO
Kgauswi le motse wa Mosul, ka leboa la Iraq, go na le mašope a motse wo e bego e le o mogolo e lego Ninife, motsemošate wa bogologolo wa Mmušo wa Asiria. Beibele e boletše e sa le pele gore Modimo o tla “dira Ninife lešope” e lego motse o mogolo woo o bego o sa atlegile. (Tsefanya 2:13) Modimo o itše: “Ke tla go dira sebogwa.” Ka baka la’ng? Ninife e be e le “motse wo o tletšego tšhollo ya madi.” (Nahume 1:1; 3:1, 6) Le gona Psalme 5:6 e re: “Jehofa o hloile motho yo a tšhollago madi.” Modimo o ile a phethagatša mantšu a gagwe go etša ge mašope a Ninife a hlatsela seo.
Bošoro bo thomilwe ke lenaba le legolo la Modimo le la batho e lego Sathane Diabolo, yoo Jesu Kriste a mmiditšego gore ke “mmolai.” (Johane 8:44) Go feta moo, ka ge “lefase ka moka le rapaletše matleng a yo kgopo,” dika tša gagwe di bonagala tseleng yeo batho ba lebelelago bošoro ka yona, go akaretša le kamoo ba ikwago ka gona ka mananeo a bontšhago bošoro. (1 Johane 5:19) E le gore re kgahliše Modimo, re swanetše go katanela go hloya bošoro gomme re rate seo Modimo a se ratago. * Na seo se a kgonega?
“Jehofa . . . o hloile le ge e le mang yo a ratago bošoro.”—Psalme 11:5.
Na batho ba šoro ba ka fetoga?
SEO BATHO BA SE BOLELAGO
Bošoro e fo ba tlhago ya motho, yeo e sa fetogego.
SEO BEIBELE E SE BOLELAGO
Lahlang “kgalefo, pefelo, bobe, polelo e gobošago le polelo e lešago dihlong.” E bolela gape gore: “Hlobolang semelo sa kgale le ditlwaelo tša sona, gomme le apare semelo se sefsa.” (Bakolose 3:8-10) Na Modimo o re nyaka mo gontši? Aowa. Batho ba ka fetoga. * Bjang?
Mogato wa mathomo ke go hwetša tsebo e nepagetšego ka Modimo. (Bakolose 3:10) Ge motho wa pelo e botse a ithuta ka dika tšeo di kgahlišago le ditekanyetšo tša Mmopi wa rena, o gogelega go Modimo ka lerato gomme o nyaka go mo kgahliša.—1 Johane 5:3.
Mogato wa bobedi o sepedišana le bagwera bao re ba kgethago. “O se ke wa gwerana le mang le mang yo bogale; o se ke wa tlwaelana le motho wa sebefedi, gore o se tlwaelane le ditsela tša gagwe gomme wa beela moya wa gago molaba.”—Diema 22:24, 25.
Mogato wa boraro o akaretša temogo. Tšea bošoro ka tsela yeo bo lego ka gona, e lego bofokodi bjo bogolo bjoo bo bontšhago go hloka boitshwaro. Batho ba šoro ga ba swane le badirakhutšo, ka ge badirakhutšo ba na le kgotlelelo. Diema 16:32 e re: “Yo a diegago go galefa o phala mogale.”
“Phegelelang khutšo le batho bohle.”—Baheberu 12:14.
Na bošoro bo tla ka bja fela?
SEO BATHO BA SE BOLELAGO
Ke kgale bošoro bo le gona gomme bo ka se kgaotše.
SEO BEIBELE E SE BOLELAGO
“Go se gokae yo kgopo o tla be a se sa le gona . . . Eupša ba boleta bona e tla ba beng ba lefase, ba tla thaba kudu ka baka la go ata ga khutšo.” (Psalme 37:10, 11) Ee, e le gore a šireletše ba boleta le badirakhutšo, seo Modimo a se dirilego Ninife ya bogologolo o tla se dira le go bao ba ratago bošoro. Ka morago ga moo, bošoro bo ka se sa senya khutšo ya lefase!—Psalme 72:7.
Ka gona, ga bjale ke nako ya gore re tsome go amogelwa ke Modimo ka go hlagolela go ba le khutšo. 2 Petro 3:9 e re: “Jehofa . . . ga a le felele pelo ka gobane ga a rate gore go fedišwe le ge e le mang, eupša o rata gore bohle ba fihlelele boitsholo.”
“Batho ba tla rula ditšhoša tša bona ba di dira megoma gomme marumo a bona ba a dira disekela.”—Jesaya 2:4.
^ ser. 7 Modimo o ile a dumelela Isiraele ya bogologolo gore e tsenele ntwa e le gore e šireletše motse wa yona. (2 Dikoronika 20:15, 17) Lega go le bjalo, maemo ao a ile a fetoga ge Modimo a fediša kgwerano ya gagwe le Isiraele gomme a hloma phuthego ya Bokriste, yeo e se nago mellwane.
^ ser. 11 Mehlala ya batho bao ba fetošitšego maphelo a bona e ka hwetšwa lelokelelong la dihlogo la “Beibele e Fetoša Maphelo” leo le tšwelelago ka go Morokami.
Ithute ka mo go oketšegilego
Bofelo bja Bošoro bja ka Gae
Melao ya motheo ya Beibele e ka thuša bjang le batho ba šorošoro go fetoša mokgwa wa bona?


text:
Nka Kgona Bjang go Dira Mošomo ka Moka wa Sekolo wa Gae?
Seo o ka se dirago
Nyaka lefelo leo o ka ithutelago go lona. Ga se la swanela go ba le ditšhitišo. Ge e ba go kgonega diriša teseke. O se ke wa bulela thelebišene.
Thoma ka dilo tšeo di tlago pele. Ka ge go tsena ga gago sekolo go le bohlokwa, ikemišetše gore o ka se bulele thelebišene go ba go fihlela o phethile mošomo wa gago wa gae wa sekolong.
O se ke wa dikadika. Eba le lenaneo la maleba la go dira mošomo wa gago wa gae wa sekolong gomme o le kgomarele.
Eba le thulaganyo. Dira phetho ya gore o swanetše go thoma ka mošomo ofe wa sekolong, o latele ka ofe, bjalobjalo. Ngwala mešomo yeo pampiring, ke moka o beele o mongwe le o mongwe nako yeo o tlago go o phetha ka yona. Swaya mošomo o mongwe le o mongwe ge o feditše go o dira.
Fela o khutša. Ge e ba o hwetša gore ga o sa kgona go tsepamiša monagano mošomong wa gago wa gae wa sekolong, khutša go se nene. Eupša boela go ona ka pela ka mo go ka kgonegago.
Ikholofele. Gopola gore phapano magareng ga morutwana yo a nago le bokgoni le yo a palelwago gantši e ithekgile kudu ka go šoma ka thata go e na le ka go ba yo bohlale. (Diema 10:4) O ka atlega dithutong tša gago tša sekolo. Dira boiteko gomme o tla ba le mafelelo a kgahlišago.


text:
GO ITHUTA KA DISWANTŠHO
GO ITHUTA KA DISWANTŠHO
Jehofa o Araba Dithapelo tša Dilo Tšeo re di Kgopelago ka go Lebanya
Ithute kamoo Jehofa a ilego a araba dithapelo tša go lebanya tša Gideone ge a be a kgopela gore a mo thuše.
Tše di Oketšegilego go tšwa Dihlogong tše
Hanna o Thušitše Samuele go Hlankela Jehofa
Mošomo wo o tla thuša bana ba mengwaga ya magareng ga e 3 le e 6 go ithuta ka mpho yeo Hanna a bego a e nea Samuele ngwaga o mongwe le o mongwe.
Morongwa o Matlafatša Gideone
Letlakala le la go tsenywa mebala le diretšwe bana ba mengwaga e 3 go ya go 6.
Jehofa o Neile Simisone Moya o Mokgethwa
Mošomo wo o thuša bana ba mengwaga ya magareng ga e 3 le 6 gore ba ithute ka Simisone le ka matla a gagwe.


text:
PONO YA BEIBELE
Jesu
Na Jesu ke Modimo?
“Ga go motho yo a kilego a bona Modimo ka nako le ge e le efe.”—Johane 1:18.
SEO BATHO BA SE BOLELAGO
Batho ba bantši ba dumela gore Jesu ga se Modimo. Lega go le bjalo, ba bangwe ba šupa go ditemana tša Beibele tšeo ba naganago gore di bontšha gore Jesu o lekana le Modimo.
SEO BEIBELE E SE BOLELAGO
Beibele ga e hlalose Jesu e le Modimo Ramatlaohle goba gore o lekana le Modimo. Ka mo go fapanego, e ruta gabotse gore Jesu o fetwa ke Modimo. Ka mohlala, Beibele e bega mantšu a Jesu ka noši a rego: “Tate o mpheta ka bogolo.” (Johane 14:28) Beibele gape e re: “Ga go motho yo a kilego a bona Modimo ka nako le ge e le efe.” (Johane 1:18) Jesu e ka se be Modimo ka gobane ge e le gabotse batho ba bantši ba ile ba bona Jesu.
Balatedi ba pele ba Jesu ga se ba bolela gore Jesu e be e le Modimo. Ka mohlala, mongwadi wa Ebangedi e lego Johane o boletše mabapi le dilo tšeo a di begilego ka gore: “Tše di ngwadilwe gore le dumele gore Jesu ke Kriste Morwa wa Modimo.”—Johane 20:31. *
Jesu o belegwe neng?
“Go be go. . . na le badiši bao ba bego ba dula merakeng ba dišitše mehlape ya bona bošego.”—Luka 2:8.
SEO BATHO BA SE BOLELAGO
Batho ba bangwe ba keteka Keresemose ka December 25—yeo ba bangwe ba naganago gore ke letšatši la matswalo a Jesu. Ba bangwe ba keteka matswalo a Jesu mathomong a January.
SEO BEIBELE E SE BOLELAGO
Beibele ga e bolele letšatši leo Jesu a belegwego ka lona. Go e na le moo, e bolela gore nakong ya go belegwa ga Jesu, “go be go . . . na le badiši bao ba bego ba dula merakeng ba dišitše mehlape ya bona bošego.” (Luka 2:8) Ga go bonagale badiši bao ba be ba ka leta mehlape ya bona ka ntle bošego nakong ya December le January. Ka baka la’ng?
Lefelo leo Jesu a belegetšwego go lona le tonya kudu nakong ya December le January. Beibele e bega gore nakong yeo ya ngwaga, batho ba be ba “thothomela . . . ka baka la go na ga pula.” (Esera 10:9, 13; Jeremia 36:22) Yeo e be e ka se be nako ya ngwaga yeo badiši ba bego ba ka “dula merakeng” le mehlape ya bona.
Na ruri Jesu o ile a boela a phela ka morago ga gore a hwe?
“Modimo o mo [Jesu] tsošitše bahung.”—Ditiro 3:15.
SEO BATHO BA SE BOLELAGO
Batho ba bangwe ba dumela gore ga go kgonege gore go ile gwa ba le motho yo a ilego a boela a phela ka morago ga gore a hwe, go akaretša le Jesu.
SEO BEIBELE E SE BOLELAGO
Jesu o boditše balatedi ba gagwe gore o be a tla “[tlaišwa] ka dilo tše dintši, . . . a bolawe ke moka letšatšing la boraro a tsošwe.” (Mateo 16:21) Beibele e bega gore ka morago ga gore a bolawe le go tsošwa, Jesu o ile a iponagatša go batho ba ka godimo ga ba 500. (1 Bakorinthe 15:6) Ga go pelaelo gore dihlatse tšeo tše di bonego ka mahlo di be di kgodišegile gore o be a tsošitšwe bahung. Le tšona di be di ikemišeditše go hwela tumelo yeo!—Ditiro 7:51-60; 12:1, 2.
LEBAKA LEO KA LONA GO TSEBA SEO GO LEGO BOHLOKWA
Beibele e ruta gore lehu la Jesu le tsogo ya gagwe di buletše batho ka moka tsela ya gore ba holwe ke lefase la Paradeise leo le holofeditšwego ka Beibeleng. (Psalme 37:11, 29; Kutollo 21:3, 4) Re na le tebelelo ya go thabela bophelo bjo bo thabišago bjo bo sa felego lefaseng leo la Paradeise, ka baka la lerato leo le bontšhitšwego ke Jesu le Tatagwe, Modimo Ramatlaohle, e lego Jehofa.—Johane 3:16; Baroma 6:23.
^ ser. 7 Beibele ga e rute gore Modimo o na le mosadi wa kgonthe yo a bilego le bana le yena. Go e na le moo, e bitša Jesu gore ke “Morwa wa Modimo” ka gobane Jesu o bopilwe ke Modimo ka go lebanya, e bile o na le dika tša go swana le tša Tatagwe.


text:
Jehofa ke Modimo yo a Nago le Lerato
“Modimo ke lerato.”—1 JOHANE 4:8, 16.
DIKOPELO: 18, 91
1. Seka se segolo sa Modimo ke sefe, gona go tseba se go dira gore o ikwe bjang ka yena?
BEIBELE e re botša gore “Modimo ke lerato.” (1 Johane 4:8) Eupša se ge e le gabotse se ra go re’ng? Lerato ga e fo ba se sengwe sa dika tša Jehofa tše dintši tše dibotse. Se ke seka sa gagwe se segolo. Ga se feela gore o na le lerato. Yena ka boyena ke lerato. Selo se sengwe le se sengwe seo a se dirago o se dira ka lerato. Ruri re leboga gore lerato le tutueleditše Jehofa go bopa legohle le diphedi ka moka!
2. Lerato la Modimo le re nea kgodišego efe? (Bona seswantšho se se lego ka mo godimo.)
2 Jehofa o rata tlholo ya gagwe kudu. Tsela yeo a re ratago ka yona e re kgodiša gore morero wa gagwe ka batho o tla phethagala ka tsela e di phalago tšohle. Se se tla tlišetša bao ba mo kwago lethabo la kgonthe. Ka mohlala, ka baka la lerato, Jehofa “o beile letšatši leo ka lona a rerago go ahlola lefase ka toko a diriša motho yo a mmeilego,” e lego Jesu Kriste. (Ditiro 17:31) Re kgodišegile gore kahlolo yeo e tla tla. Se se tla tlišetša batho bao ba kwago bokamoso bjo bo kgahlišago bja ka mo go sa felego.
SEO HISTORI E SE HLATSETŠEGO
3. Bophelo bo be bo tla ba bjang ge nkabe Modimo a sa rate batho?
3 Go be go tlo direga’ng ka batho ge nkabe lerato e be e se seka se segolo sa Modimo? Batho ba be ba tla tšwela pele ba buša ba bangwe e bile ba tutuetšwa ke modimo yo a se nago lerato le yo a tletšego lehloyo, e lego Sathane. (2 Bakorinthe 4:4; 1 Johane 5:19; bala Kutollo 12:9, 12.) Ruri bophelo bja rena e be e tla ba masetlapelo ge nkabe Jehofa a sa re rate!
4. Ke ka baka la’ng Jehofa a ile a dumelela batho ba rabela pušong ya gagwe?
4 Ge Sathane a be a rabela bogošing bja Modimo, o ile a tutuetša le batswadi ba rena ba pele gore le bona ba rabele. O ile a hlohla tshwanelo ya Modimo ya go ba Mmuši wa Legohle. Sathane o ile a bolela gore yena a ka buša batho gakaone go phala Modimo. (Genesi 3:1-5) Ka bohlale, Jehofa o dumeletše Sathane ka nakwana gore a hlatsele seo a se boletšego. Eupša ditlamorago di bontšha gabotse gore batho goba Sathane ba ka se tsoge ba kgonne go buša gabotse.
Jehofa ga se a bopa batho ba na le bokgoni goba tshwanelo ya go ipuša ntle le tlhahlo ya gagwe
5. Histori e bontšhitše’ng?
5 Lehono lefase le mpefala le go feta. Nywageng e 100 e fetilego, batho ba ka godimo ga dimilione tše 100 ba bolailwe dintweng. Beibele e bolela ka ‘mehla ya bofelo’ gore: “Batho ba kgopo le baikgakanyi ba tla fetelela ka bobe.” (2 Timotheo 3:1, 13) Le gona e re: “Ke tseba gabotse, wena Jehofa, gore tsela ya motho ga e matleng a gagwe. Ga go matleng a motho yo a sepelago gore a laole dikgato tša gagwe.” (Jeremia 10:23) Histori e bontšhitše gabotse gore mantšu ao ke therešo. Jehofa ga se a bopa batho ba na le bokgoni goba tshwanelo ya go ipuša ntle le tlhahlo ya gagwe.
6. Ke ka baka la’ng Modimo a dumeletše bokgopo?
6 Ka go dumelela gore bokgopo bo tšwele pele ka nako e itšego, Jehofa o bontšhitše gabotse gore pušo ya gagwe ke yona feela yeo e ka atlegago. Nakong e tlago, Modimo o tla fediša batho ba kgopo ka moka. Ka morago ga moo, motho le ge e le ofe yo a tla belaelago tsela yeo Modimo a bušago ka yona, o tla fedišwa gateetee. Modimo a ka diriša seo se kilego sa diragalela batho ba kgopo e le bohlatse bja gore bao ba rabelago pušong ya gagwe ba swanetše go fedišwa gateetee. Bokgopo bo ka se sa dumelelwa gape.
MODIMO O BONTŠHITŠE LERATO LA GAGWE BJANG?
7, 8. Jehofa o re bontšhitše lerato la gagwe bjang?
7 Jehofa o bontšhitše lerato la gagwe le legolo ka ditsela tše dintši. Nagana ka bogolo le bobotse bja legohle la rena. Le na le melalatladi ya dinaledi e dibilione, gomme molalatladi o mongwe le o mongwe o na le dinaledi tše dibilione le dipolanete. Letšatši ke e nngwe ya dinaledi tše di lego molalatlading wa rena wa dinaledi wa Milky Way. Ka ntle le letšatši, ga go na selo seo se tla phelago mo lefaseng. Tlholo ye ka moka e hlatsela gore Jehofa ke Mmopi wa rena, le gona e bontšha dika tša gagwe tše bjalo ka matla, bohlale le lerato. Ee, “dika tša [Modimo] tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego, ke gore matla a gagwe a neng le neng le Bomodimo bja gagwe.”—Baroma 1:20.
Dilo ka moka tšeo Jehofa a di bopilego mo lefaseng di hola diphoofolo le batho
8 Jehofa o bopile lefase ka mo go kgethegilego gore go phelwe go lona. Selo se sengwe le se sengwe lefaseng se hola diphoofolo le batho. Modimo o be a diretše batho serapa se sebotse gore e be legae la bona gomme a ba neile menagano le mebele e phethagetšego gore ba phele ka mo go sa felego. (Bala Kutollo 4:11.) Go oketša moo, “[o nea] nama ka moka dijo, gobane botho bja gagwe ke bja go iša mehleng ya neng le neng.”—Psalme 136:25.
9. Le ge Jehofa e le Modimo yo a nago le lerato, ke’ng seo a se hloilego?
9 Jehofa ke Modimo yo a nago le lerato, eupša o hloile bobe. Ka mohlala, Psalme 5:4-6 e bolela ka Jehofa gore: “Ga o Modimo yo a kgahlwago ke bokgopo . . . O hloile bohle bao ba tlwaetšego go dira tše di gobatšago.” Le gona Modimo o hloile “motho yo a tšhollago madi le yo a dirago tša bofora.”
JEHOFA O KGAUSWI LE GO FEDIŠA BOKGOPO
10, 11. (a) Go tlo direga’ng ka batho ba kgopo? (b) Ke’ng seo Jehofa a tlo se direlago batho bao ba kwago?
10 Ka nako ya gagwe e swanetšego, Jehofa o tla fediša bokgopo ka moka legohleng ka gobane ke Modimo yo lerato yo a hloilego dilo tše mpe. Lentšu la Modimo le re holofetša gore: “Badirabobe bona ba tla fedišwa, eupša bao ba holofetšego Jehofa ke bona bao e tlago go ba beng ba lefase. Go se gokae yo kgopo o tla be a se sa le gona.” Manaba a Jehofa ‘a tlo hwelela go etša muši.’—Psalme 37:9, 10, 20.
11 Le gona Lentšu la Modimo le holofetša gore: “Baloki bona e tla ba beng ba lefase, ba tla dula mo go lona ka mo go sa felego.” (Psalme 37:29) Batho ba botegago “ba tla thaba kudu ka baka la go ata ga khutšo.” (Psalme 37:11) Ka baka la’ng? Ka gobane ka mehla Modimo wa rena yo lerato o direla bahlanka ba gagwe ba botegago dilo tše dibotse. Beibele e re botša gore: “O tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” (Kutollo 21:4) Ruri batho bao ba kwago le go leboga lerato la Modimo ba tla ba le bokamoso bjo bo kgahlišago kudu!
12. “Motho yo a se nago bosodi” ke mang?
12 Beibele e re botša gore: “Šetša motho yo a se nago bosodi gomme o dule o lebeletše moloki, gobane bokamoso bja motho yoo e tla ba bja khutšo. Eupša bao ba tshelago molao bona ba tla fedišwa ka moka; ba kgopo ga ba na bokamoso.” (Psalme 37:37, 38) “Motho yo a se nago bosodi” o ithuta ka Jehofa le Morwa wa gagwe gomme a dira thato ya Modimo ka pelo ka moka. (Bala Johane 17:3.) O tloga a dumela gore “lefase le a feta gomme go bjalo le ka kganyogo ya lona, eupša yo a dirago thato ya Modimo o dula a le gona ka mo go sa felego.” (1 Johane 2:17) Ka ge bofelo bja lefase bo le kgauswi, ke mo go akgofilego gore re ‘holofele Jehofa gomme re lote tsela ya gagwe.’—Psalme 37:34.
PONTŠHO E KGOLO YA LERATO LA MODIMO
13. Tsela e kgolo kudu yeo Modimo a re ratilego ka yona ke efe?
13 Gaešita le ge re sa phethagala, re ka kwa Modimo. Le gona re ka ba le tswalano ya kgauswi le Jehofa ka baka la sehlabelo sa Jesu sa topollo, e lego yona tsela e kgolo kudu yeo Modimo a re ratilego ka yona. Jehofa o re neile sehlabelo sa topollo e le gore batho bao ba kwago ba hwetše sebaka sa go lokollwa sebeng le lehung. (Bala Baroma 5:12; 6:23.) Jesu o botegetše Modimo legodimong ka nako e telele kudu, ka gona Jehofa o be a kgodišegile gore Morwa wa gagwe o be a tla dula a botega ge a be a le mo lefaseng. Ka ge Jehofa e le Tate yo lerato, o be a ekwa bohloko kudu ge a be a bona batho ba swara Morwa wa gagwe gampe. Lega go le bjalo, ka potego Jesu o ile a thekga tshwanelo ya Modimo ya go buša gomme a bontšha gore motho yo a phethagetšego a ka dula a botegela Modimo gaešita le maemong a thata kudu.
14, 15. Lehu la Jesu le hotše batho bjang?
14 Gaešita le ge Jesu a ile a welwa ke diteko tše šoro, o ile a dula a botegela Modimo le go thekga tshwanelo ya Jehofa ya go buša. Re swanetše go leboga gore Jesu ka lehu la gagwe o lefile topollo ka gobane e nea batho sebaka sa go phela ka mo go sa felego lefaseng le lefsa la Modimo! Moapostola Paulo o hlalositše lerato leo Jehofa le Jesu ba le bontšhitšego ka go re nea sehlabelo sa topollo. O itše: “Ruri Kriste ge re be re sa dutše re na le sebe, o ile a hwela batho ba ba sa boifego Modimo ka nako e beilwego. Gobane go thata gore motho le ge e le ofe a hwele moloki; ge e le motho yo botho yena, mohlomongwe yo mongwe a ka beta pelo a mo hwela. Eupša Modimo o bonagatša lerato la gagwe go rena ka gore, ge re be re sa le badiradibe Kriste o ile a re hwela.” (Baroma 5:6-8) Moapostola Johane o ngwadile gore: “Re utolletšwe lerato la Modimo ka se, gobane Modimo o rometše Morwa wa gagwe yo a tswetšwego a nnoši lefaseng gore re hwetše bophelo ka yena. Lerato le ka tsela ye, ga se gore rena re ratile Modimo, eupša yena o re ratile gomme a romela Morwa wa gagwe e le sehlabelo sa poelanyo bakeng sa dibe tša rena.”—1 Johane 4:9, 10.
15 Jesu o itše “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.” (Johane 3:16) Gaešita le ge seo se ile sa kweša Jehofa bohloko kudu, o ile a re nea Morwa wa gagwe gore e be sehlabelo sa topollo. Se se bontšha gore o re rata kudu. Le gona o tla re rata ka mo go sa felego. Paulo o ngwadile gore: “Ke kgodišegile gore le ge e le lehu goba bophelo goba barongwa goba mebušo goba dilo tšeo di lego gona gona bjale goba dilo tše di tlago go tla goba matla goba bophagamo goba go iša goba sebopiwa le ge e le sefe se sengwe di ka se kgone go re aroganya le lerato la Modimo leo le lego go Kriste Jesu Morena wa rena.”—Baroma 8:38, 39.
MMUŠO WA MODIMO O A BUŠA
16. Mmušo wa Mesia ke’ng, gona Jehofa o kgethile mang gore e be Kgoši ya wona?
16 Mmušo wa Modimo, e lego Mmušo wa Mesia, le wona ke bohlatse bja gore Jehofa o rata batho. Ke ka baka la’ng re re’alo? Jehofa o šetše a kgethile Mmuši yo a ratago batho le yo a swanelegago go buša, e lego Jesu Kriste. (Diema 8:31) Go oketša moo, batho ba 144- 000 bao ba kgethilwego bathong ba tla buša le Kriste legodimong. Ge ba tsošwa bahung, ba ya legodimong ba tseba gore go ba motho go bjang. (Kutollo 14:1) Ge Jesu a be a le mo lefaseng, selo se segolo seo a bego a ruta batho ka sona e be e le Mmušo wa Modimo, le gona o ile a ruta barutiwa ba gagwe go rapela ka gore: “Tatago rena wa magodimong, leina la gago a le kgethagatšwe. Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:9, 10) Re letetše go bona dithapelo tše bjalo di phethagala, ge Mmušo wa Modimo o tla be o tlišetša batho ditšhegofatšo tše dintši!
17. Pušo ya Jesu e fapana bjang le pušo ya batho?
17 Go na le phapano e kgolo magareng ga pušo e lerato ya Jesu le pušo ya batho. Pušo ya batho e feleleditše ka dintwa tšeo di bolailego batho ba dimilione. Eupša Kgoši ya rena e lego Jesu, o re rata kudu e bile o ekiša dika tše dibotse tša Modimo, kudukudu lerato la gagwe. (Kutollo 7:10, 16, 17) Jesu o itše: “Tlang go nna, lena bohle bao le lapišitšwego le go imelwa, ke tla le lapološa. Rwalang joko ya ka le ithute go nna, gobane ke wa moya o boleta e bile ke wa pelo e ikokobeditšego gomme le tla hweletša meoya ya lena tapologo. Gobane joko ya ka e botho, morwalo wa ka o bohwefo.” (Mateo 11:28-30) Ruri ye ke kholofetšo e lerato!
18. (a) Ke’ng seo se bego se dutše se direga ga e sa le go tloga ka 1914? (b) Re tlo ahlaahla’ng sehlogong se se latelago?
18 Beibele e bontšha gore Mmušo wa Modimo o thomile go buša legodimong ka 1914. Ga e sa le go tloga ka nako yeo, Modimo o be a dutše a kgoboketša ditho tša mafelelo tša bao ba tlago go buša le Jesu legodimong gotee le go kgoboketša “lešaba le legolo” la batho bao ba tlago go phologa bofelo bja tshepedišo ye gomme ba tsena lefaseng le lefsa. (Kutollo 7:9, 13, 14) Lešaba le legolo le gotše gakaaka’ng lehono? Modimo o nyaka gore le dire’ng? Sehlogo se se latelago se tlo ahlaahla dipotšišo tše.


text:
INDONESIA
Modiro wa Boboledi o a Oketšega
Ge baetapele ba dikereke tša Bojakane ba be ba ekwa gore Dihlatse tša Jehofa di neilwe tokologo ya borapedi, ba ile ba nyama o šoro. Baruti ba ka godimo ga ba 700 le baetapele ba maemo a godimo ba dikereke tša Maprotestanta ba ile ba swara seboka kua Jakarta gore ba tle ba gapeletše mmušo go thibela Dihlatse gape. Eupša mmušo o ile wa ema o tiile.
Ge ditaba tša gore thibelo e tlošitšwe di dutše di phatlalala le naga, batho ba bantši bao ba thabelago ba ile ba ngwalela ofisi ya lekala ba kgopela dikgatišo goba dithuto tša Beibele. Ka 2003, batho ba ka godimo ga ba 42 000 ba ile ba ba gona Segopotšong, e lego palo e fetago ya bagoeledi ba mo nageng ge ba balwa gabedi. Batho bao e nyakilego go ba ba 10 000 ba ile ba ba gona kopanong kua Jakarta, go akaretša le molaodi wa mmušo wa maemo a godimo wa Lefapha la Ditaba tša Bodumedi. Molaodi yoo wa mmušo o ile a kgahlwa ke go bona bana le batho ba bagolo ba phetla mangwalo Dibeibeleng tša bona. O ile a kgonthišetša bana babo rena gore o ikemišetše go tlo phošolla maaka ao a boletšwego mabapi le Dihlatse tša Jehofa.
Go fela ga thibelo ye go ile gwa dira le gore baromiwa ba boele Indonesia. Baromiwa ba mathomo ba go boa e be e le Josef le Herawati Neuhardt * (bao ba tšwago Dihlakahlakeng tša Solomon), Esa le Wilhelmina Tarhonen (bao ba tšwago Taiwan), Rainer le Felomena Teichmann (bao ba tšwago Taiwan) gotee le Bill le Nena Perrie (bao ba tšwago Japane). Ba ile ba latelwa ke baromiwa bao ba sa tšwago Gilead bao ba bego ba abetšwe ka Leboa la Sumatra, Kalimantan, ka Leboa la Sulawesi le ditikologong tše dingwe tša kgole le dihlakahlaka tše dingwe.
Ka 2005, ofisi ya lekala e ile ya swara diklase tše difsa tša dikolo tša pušo ya Modimo. Yo mongwe wa bahlahli ba Sekolo sa Tlwaetšo ya Bodiredi (seo ga bjale se bitšwago Sekolo sa Baebangedi ba Mmušo), e lego Julianus Benig o itše: “Ke be ke tloga ke thabela go thuša barutwana go kaonefatša bokgoni bja bona bja go ruta le bja go bolela le gore ba dirišwe kutšwanyana mokgatlong.” Ba bantši bao ba alogilego sekolong se ga bjale ba hlankela e le babulamadibogo ba kgethegilego goba balebeledi ba tikologo. Bontši bja bana babo rena bao ba bilego klaseng ya mathomo ya Sekolo sa Balebeledi ba Basepedi, * mathomong ba ile ba tlwaetšwa nakong ya ge modiro wa rena o sa thibetšwe. Sekolo se se sefsa se ba thušitše gore ba tšwele pele ka dikabelo tša bona ka morago ga gore thibelo e fele. Ponco Pracoyo, yo a bilego gona klaseng ya mathomo o itše: “Sekolo se se nthušitše gore ke tshwenyege ka batho kutšwanyana le go tšeela godimo kabelo ya ka ya go ba molebeledi wa tikologo. Ruri se be se lapološa e bile se dira gore motho a be le mafolofolo!”
Go Agwa ga Diholo tša Mmušo Moo di Hlokagalago
Mengwageng e 25 ya ge Dihlatse di be di thibetšwe, diphuthego tše dintši kua Indonesia di be di bokana ka magaeng a manyenyane. Ke diphuthego tše sego kae tšeo di bego di kgona go aga Diholo tša Mmušo, gomme go be go le thata kudu go hwetša mangwalo ao a ba dumelelago gore ba age mafelo a borapedi a mafsa. Ka ge diphuthego di be di gola ka lebelo, ofisi ya lekala e ile ya hloma Lefapha la go Agwa ga Diholo tša Mmušo (leo ga bjale le bitšwago Lefapha la Bohlami le la go Aga la Tikologo) e le gore e fihlelele tlhokagalo ye e kgolo.
E nngwe ya ditikologo tša pele yeo e ilego ya holwa ke lenaneo le lefsa e bile Sehlakahlaka sa Nias ka Leboa la Sumatra. Haogo’aro Gea yo e lego setho sa kgale sa Phuthego ya Gunungsitoli o re: “Ge re be re ekwa gore re tlo hwetša Holo ya Mmušo e mpsha re ile ra thaba kudu. Ofisi ya lekala e ile ya romela baithaopi ba šupa ba go aga gore ba tle ba okamele mošomo woo. Holo yeo e ile ya fela ka 2001.” Faonasökhi Laoli e lego setho sa komiti ya go aga ya lefelong leo, o re: “Moragonyana kua re be re bokana ka magaeng a manyenyane, gomme batho tšeela fase Dihlatse tša Jehofa. Eupša kapejana ka morago ga gore re fetše Holo ya Mmušo, palo ya batho bao ba bago gona dibokeng e ile ya oketšega go tloga go ba 20 go fihla go ba 40. Pele dikgwedi tše 12 di ka fela, bao ba bago gona dibokeng ba ile ba oketšega ka palo ya ka godimo ga 500 lekgolong. Mafelo a rena a borapedi ke ao a hlwekilego mo tikologong ya gabo rena, gomme batho ba hlompha Dihlatse tša Jehofa.”
Ka 2006, kua Bandung, ka Bodikela bja Java, bana babo rena ba ile ba thoma go nyaka lefelo la go aga Holo ya Mmušo ya mathomo ya ka toropong yeo. Singap Panjaitan e lego mogolo yo a hlanketšego komiting ya go aga o re: “Go re tšere dikgwedi tše 12 go hwetša lefelo le le swanetšego. Eupša re be re hloka bonyenyane baagišani bao e sego Dihlatse ba 60 gore ba dumelele mošomo wa rena pele balaodi ba mmušo ba ka re nea lengwalo la tumelelo ya go aga. Baagišani ba 76 ba ile ba dumela gore modiro woo o tšwele pele, go akaretša le mosadi yo mongwe yo a bego a re ganetša mathomong. Ge holo e fedile, re ile ra laletša baagišani ba rena le meyara wa Bandung gore ba tlo bona holo yeo. Meyara yoo o itše: ‘Lefelo le leo le hlwekilego le leo le beakantšwego gabotse le beela dikereke tše dingwe ka moka mohlala woo di ka o ekišago.’” Holo yeo ya Mmušo ya mabato a mabedi e ile ya neelwa ka 2010.
Ga e sa le go tloga ka 2001, Diholo tša Mmušo tša ka godimo ga tše 100 di ile tša agwa kua Indonesia, eupša go nyakega tše dingwe tše dintši.